text:
शनि दिन 4 तारीख के नोएडा स्टेडियम मे विद्यापति स्मृति पर्व समारोह भेल. समारोहक टाइम देल गेल छल सांझ सात बजे. मुदा गीतनादक कार्यक्रम शुरू भेल राति के ग्यारह बजे. राति के पौने दस बजे सं ग्यारह बजे राति धरि मुख्य अतिथि बीजेपी नेता राजनाथ सिंह जीके स्वागत होएत रहल.
विद्यापति स्मृति पर्व समारोह यानी आम लोक के लेल मैथिली गीतनादक कार्यक्रम. अगर गीतनाद के कार्यक्रमे लेट सं शुरू होए त कि कहबै? अहां सोचि सकय छी हमरा जैसन आम लोक जे ओहिठाम टाइम सं पहुंचि गेल छलखिन्ह सांझ के सात बजे ओ केना टाइम काटने होतिन्ह?
शनि दिन दिल्ली के बदरपुर-जैतपुर मे सेहो विद्यापति पर्व समारोह रहय. भ सकैत अछि आयोजन ई सोचैत होताह जे ओहिठाम कार्यक्रम खत्म होए त एहिठाम शुरू करि. ओना नोएडा- जैतपुर के बीच करीब 18-20 किलोमीटरक फासला अछि. तखनो आयोजक किछ दर्शक के आबय के उम्मीद राखए होताह.
ओना गायक कुंज बिहारी मिश्र जी जैतपुर मे अपन कार्यक्रम द एहिठाम अएलाह. हिनका गाना पर लोक थापड़ि सेहो जमि क बजएलाह. मुदा हिनका सभ के ई सोचबाक चाही जे ई गाम नहि अछि आओर दिल्ली एनसीआर जैसन मेट्रो मे लोक के टाइम के बड़ कीमत होएत अछि.
आयोजक सभ अपने जकां दोसरो के खाली समझय छथिन्ह जे जखन के मन भेल टाइम द देलौं... जखन मन भेल शुरू करि देलौं. कार्यक्रम के देरी सं शुरू करय के एकटा मजेदार कारण देखिऔ... जे अहां सभ कम संख्या मे छलहुं तैं मुख्य अतिथि के सम्मान करय के कार्यक्रम शुरू नहि कएलौं. आब एकर कि जवाब अछि अहां के पास?
खैर मुख्य अतिथि के स्वागत करय के कार्यक्रम शुरू भेलाह के बाद लागल जे ई कोनो समारोह नहि घरक फंक्शन अछि. स्टेज पर मौजूद सभ लोक...आयोजन समिति सं जुड़ल सभ लोक आओर नहि जाने कोन -कोन लोक के जे मुख्य अतिथि के माला पहनाबए के शुरू करलखिन्ह त ई सिलसिला खत्म होए के नामे नहि लए.
मुख्य अतिथि माला उतारि पाछां रखथिन्ह आओर फेर ओ माला दोसर लोक के पास के माध्यम सं पहिना देल जाए. राजनाथ सिंह के संग नोएडा के कैलाश अस्पताल के मालिक महेश शर्मा...आओर पूर्व विधायक नवाब सिंह नागर के सेहो सम्मान कएल गेलन्हि. महेश शर्मा सांसद के चुनाव लड़ल छलाह बीजेपी सं मुदा जीत नहि पएलाह.
राति के ग्यारहल तक विद्यापति स्मृति पर्व समारोह मैथिल कार्यक्रम नहि लागि बीजेपी के कार्यक्रम लगैत राहल. एनाउंसर महोदय राजनाथ सिंह... महेश शर्मा जीक तारीफ पर तारीफ करैत जा रहल छलखिन्ह. मिथिला राज्य केर मांग सेहो करय छलखिन्ह.
मुदा कि बीजेपी अखन एहि स्थिति मे अछि जे ओ अहांक मांग के पूरा करि सकय? राजनाथ सिंह जीक बीजेपी मे अखन कोन हैसियत छनि? चुनाव हारि चुकल महेश शर्मा जी मैथिलीक लेल कोन पहाड़ ढारि देथिन्ह? त कि एहि मे... हिनका सभ के लाबय मे आयोजन समिति के कोनो हित जुड़ल छल की?
कि अहां के मैथिली... मिथिला सं जुड़ल कोनो महापुरुष... विद्वान... पंडित नहि मिललाह? कि मिथिलाक कोनो नेता... लीडर एहन नहि छल जिनका अहां मुख्य अतिथि बनाsक लएतौं? कि मिथिला के एकोटा आदमी एहन नहि छथिन्ह जिनका पर अहांक भरोस होए?
अगर एहन बात अछि त फेर किएक मिथिला राज्य के मांग करैत छी? जतय के एकटा नेता अहन नहि अछि त फेर मिथिला राज्य ल क की करब? किनका मुख्यमंत्री बनाएब आओर किनका गृहमंत्री आओर दोसर मंत्री? किहओ मंत्री बनए लेल हम छी न !
कि मिथिला नेतृत्व विहीन भ गेल अछि? किनका बल पर अहां मिथिला राज्य पाएब? बीजेपी के बल पर? मिथिला राज्य बीजेपी के मांग अछि आ आम लोक के? कि ई मांग पार्टी सं जुड़ल अछि? नहि त फेर अहां मिथिला राज्यके आंदोलन के कोनो पार्टी सं किएक जोड़य छी? सभ पार्टी के सहयोग किएक नहि लैत छी?
अगर अहां अलग मिथिला राज्य़ चाहय छी त सभ पार्टी के किएक नहि जोड़य छी? अखन केंद्र मे ककर सरकार अछि आओर राज्य के मांग पर कोन सरकार ध्यान द सकैत अछि? अगर दिल्ली मे कांग्रेस के सरकार आओर कांग्रेस एहि मांग विचार करि सकैत अछि त अहां ओकर कोनो मंत्री के सेहो किएक नहि बुलएलौं?
ह अगर ई मानि क चलि रहल छी जे बीजेपी जेहिआ केंद्र मे सरकार बनाएत तखन मांग के जोर सं आगां बढ़ाएब तखन दोसर गप अछि. भ सकैत अछि जे बीजेपी के एहि लेल पकड़ने होए कि बीजेपी राज्य बनाएत त अपन मंत्री बनय के संभावना बेसि रहत. तखन ठीक रास्ता धएने छी.
आखिर केंद्र सरकार अहां के कोन आधार पर मिथिला राज्य देत? बस एहि पर कि हम 5 करोड़ मैथिल भाषी छी. अगर पांच करोड़ सं बेसि मैथिल भाषी छी त फेर अहां के अतेक मे एकटा एहन व्यक्ति त अहां के नहि मिलल जिनका अहां सम्मान करि पएतौं. जिनका अहां सभ अतिथि बना क लएतौं ! कि मिथिला मे कोनो एहन नेता अछि जिनका आवाज पर सभ मैथिल ठाड़ भ जएथिन्ह?
पांच करोड़ सं बेसि बाजए वाला छी मुदा पूरा उत्तर बिहार घुमि आउ कतहुं अहां के मैथिली मे कोनो दोकान... स्कूल-कॉलेज...अस्पताल... स्टेशन...बीडीओ-सीओ ऑफिस...आ दोसर ठाम कोनो बैनर-पोस्टर मैथिली मे देखाएत हो? पचास किताब के दोकान देखि लिअ कोनो मे मुश्किल सं एक- दूटा मैथिलीक किताब मिलत.
कोनो मिडिल स्कूल मे चलि जाउ कतहुं मैथिली मे पढ़ाई होएत अछि की? आयोजन समिति सं जुड़ल कतेक पदाधिकारी के बाल-बच्चा मैथिली मे लिखय जानए छथिन्ह? कि एहिना मे मिलत मिथिला? बस दस-बारह लोक मिल क जंतर-मंतर पर धरना द अहां मिथिला राज्य चाहैत छी?
आओर मिथिला राज्य कि सिर्फ किछ खास समुदाय सं जुड़ल अछि की? दोसर छोड़ु एहि विद्यापति समारोह के देखल जाउ सं मंच सं मुख्य अतिथि के माला पहिनाबय वाला जतेक लोक के नाम के घोषणा कएल गेल ओहि मे 90प्रतिशत सं बेसि लोक मिश्र... झा... ठाकुर आओर कर्ण आ लाल दास जी छलाह. कि अहां बिना आम लोक के जोड़ने मिथिला राज्य ल लेब?


c: text/html

text:
ओ मैथिली फिल्म अकादमी दिससँ रमेश्वर लता संस्कृत महाविद्यालयमे फिल्म फेस्टिवलक
लेल आयोजित बैसारमे अध्यक्षीय भाषण कऽ रहल छलाह.
ओ कहलनि जे एहि ठामक रहनिहार एखनो मैथिली सिनेमा देखबा लेल हॉलमे नञि जाइ छथि. आवश्यकता अछि जे कमसँ कम फिल्म-प्रेमी लोकनिकेँ सिनेमाक प्रदशर्न कऽ देखबा लेल प्रेरित कएल जाए.
ओ कहलनि जे फिल्म फेस्टिवलकेँ व्यापक स्वरूप देबाक अपेक्षा छोटो स्तरपर कएल जाए. एहि अवसरपर आकाशवाणी दरभंगाक कार्यक्रम अधिशासी डा. प्रभात नारायण झा कहलनि जे योजनाबद्ध ढंगसँ मुख्य समितिक अतिरिक्त उप-समितिक गठन कऽ तैयारीकेँ आगाँ बढ़ाओल जाए.
ओतहि पूर्व उपमहापौर प्रबोध कुमार सिन्हा मैथिलीक संग आनो भाषाक फिल्मकेर प्रदर्शन फेस्टिवलमे करबाक आग्रह केलनि. ओ प्रदर्शित सिनेमाकेँ टैक्स फ्री करेबाक लेल प्रयास करबाक सुझाओ देलनि. बैसारमे प्रो. टुनटुन झा अचल, गीतकार डॉ. चन्द्रमणि सेहो अपन विचार रखलनि.
आरम्भमे संस्थाक संयोजक शशिमोहन भारद्वाज आयोजनकेँ लऽ तैयारीक सन्दर्भमे जानकारी देलनि. अमलेन्दु शेखर पाठक केर सञ्चालनमे सम्पन्न बैसारमे विनोद कुमार, अमरेश्वरी चरण सिन्हा, हीरेन्द्र लाभ, डॉ. अशोक कुमार महेता, डॉ. ममता ठाकुर, नवेन्दु शेखर पाठक, नवीन कुमार चौधरी, विपिन कुमार मिश्र, रोशन कुमार मैथिल सहित शहरक कतेको गणमान्य लोकनि उपस्थित छलाह.
रिपोर्ट: रौशन कुमार झा

robotstxt: allowed

filter: keep


text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
आशीष अनचिन्हार
२ टा गजल
१
बाहर बाहर जोड़ल भतार
भितरे भीतर टूटल भतार
छै मृगतृष्णा सन के विकास
इम्हर उम्हर दौड़ल भतार
इच्छा माने पूरा समान
किम्हर जेतै परिकल भतार
लेने हेतै सभटा हिसाब
चुप्पे रहि रहि कानल भतार
हमरा आने देलक समाद
अपने लोकक दागल भतार
सभ पाँतिमे 22-22-22-121 मात्राक्रम अछि।
२
निशानापर बूढ़ संगे बच्चा छै
देशमे आब युवा केर सत्ता छै
दर्दक अनुभव होइतो नोर रोकब
ईहो एक तरहँक गर्भहत्या छै
सत्य हुनकर ठोरक चुप्पी जगतमे
बाद बाँकी बात मिथ्ये मिथ्या छै
केकरो हाथमे भरलाहा भारी
केकरो हाथमे खाली डिब्बा छै
लोहा के हो प्लास्टिक के या काठक
कोनो कुर्सी अपनामे सत्ता छै
सभ पाँतिमे 22-22-22-22-22 मात्राक्रम अछि। दू टा अलग-अलग लघुकेँ दीर्घ मानबाक छूट लेल गेल अछि। ई बहरे मीर अछि।
ऐ रचनापर अपन मंतव्य editorial.staff.videha@gmail.com पर पठाउ।


text:
जबरजस्ती वेश्यावृत्ति
जबरजस्ती वेश्यावृत्ति महिलाक विना इच्छा कोनो पुरुष द्वारा जबरजस्ति सहवास करिक धन आर्जित केनाइ छी। इ महिला प्रति होइ बला क्रुर अपराध मध्ये एक छी एहन कार्य नेपालमे भित्रीरूपमे रहितो विदेशी पैग पैग शहरसभमे अत्यधिक मात्रामे रहल अछि । नेपालसँ पैसा आ नोकरीक लालच दऽ बेचिक बहुतो स्त्रीसभ भारतक वेश्यालयमे विना इच्छा ई कुकृत्यमे संलग्न अछि ।
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- International Labour Office. (2005). A global alliance against forced labour
- The Cost of Coercion ILO 2009
- ILO Minimum Estimate of Forced Labour in the World. (2005)


text:
‘बॉलीवुडक ‘मस्त गर्ल’ (Mast Girl) रहलि अभिनेत्री रवीना टंडन ट्वीट क’ मधुबनी कें रहिका प्रखंड कें जितवारपुर निवासी रेमंत कुमार मिश्रा कें लेल प्रसिद्धि कें संग समृद्धि ल’ आयल अछि। कोरोना संक्रमण सं बचाव कें लेल बनाओल गेल हुनकर मधुबनी पेंटिंग (Madhubani Painting) वला मास्क आब दूर-दूर धरि सप्लाई कयल जा रहल अछि। आइ रेमंत कें पास तीन सं चाइर हजार मास्क तैयार अछि। जखन,ऑर्डर पांच हजार सं अधिक अछि। एकरा पूरा करबाक लेले ओ पत्नी आ बहुत कलाकार कें संग लगातार काज क’ रहल छथि।
आम सं ल’ खास लोक धरि उपलब्ध करा रहला मास्क
37 वर्षीय रेमंत मधुबनी पेंटिंग वला मास्क तैयार क’ आम सं खास लोक क’ उपलब्ध कराबय मे जुटल छथि। सोशल मीडिया पर हुनकर एहन मास्क पर रवीना टंडन केर नजैर पैर गेलनि। ओ ट्वीट मे एकर तारीफ क’ देलनि। फेर की अछि, रेमंत ट्रेंड होबय लगला। ऑर्डर पर आर्डर आबय लगलन। स्थिति ई भ’ गेल अछि जे हुनका मोबाइल स्विच ऑफ करय पड़ल।
एक दर्जन कलाकार संग रोजाना चाइर सौ कें निर्माण
बीतल दू माह मे ओ 10 हजार सं अधिक मास्क केर आपूर्ति केलनि। एकर कीमत 50-75 रुपया धरि अछि। बढ़ैत मांग क’ देखैत एक दर्जन सं अधिक कलाकार कें संग प्रतिदिन तकरीबन चाइर सौ मास्क बना रह छथि।
मधुबनी पेंटिंग सं लगाव, हासिल क’ चुकल छथि बहुत मुकाम
रेमंत कें मधुबनी पेंटिंग सं गहरा लगाव रहल अछि। ओ अहि क्षेत्र मे बहुत मुकाम हासिल क’ चुकल छथि। वर्ष 2019 मे राज्य सरकार हुनका स्टेट अवार्ड देने छल। मॉरीशस सरकार, पांडिचेरी सरकार तथा गोवा सरकार सेहो सम्मानित क’ चुकल अछि। रेमंत केर पत्नी उषा क’ सेहो अहि कला मे बिहार सरकार सम्मानित क’ चुकल अछि।


text:
ई सोचय के बात अछि... एहि पर अहां विचार करिऔ जे कि नरेन्द्र मोदी जी किछ बेजाए कहलाह? कि बिहार जातिवादी राजनीति के चक्कर मे बर्बाद नहि
भ गेल?
नरेन्द्र मोदी के साफ कहनाए छलन्हि जे...जे राज्य-इलाका जातिवाद मे फंसल ओ तबाह भ गेल.
गुजरात मे दिसंबर मे चुनाव होए वाला अछि आओर हुनका अपने पार्टी के पटेल समुदाय के तरफ सं विरोध के सामना करय पड़ि रहल छनि. एकटा गुजरात दंगा के छोड़ि देल जाउ तं गुजरात अखन देश के सभ सं नीक जगह अछि बिजनेस के हिसाब सं... कामकाज के हिसाब सं. लोक ओहि ठाम निवेश करय चाहय छथिन्ह.
गोधरा दंगा के बाद फेर कोनो बड़का कांड नहि भेल. लॉ एंड ऑर्डर अखन देश मे सभसं नीक गुजरात के अछि.
ऑफिस-दफ्तर के कोनो काज अहां के जतेक आराम सं गुजरात मे होएत ओतेक आराम सं देश में कतहुं नहि होएत. सरकारी कामकाज एकदम सं प्रोफेशनल ढंग सं भ रहल अछि. बिहारी सरकारी दफ्तर टाइप नहि... जतए बिना पाई देने...दस बेर दौड़-धूप कएने काज नहि होएत अछि.
गुजरात मे एक मिनट लेल बिजली नहि जाएत अछि. कल-कारखाना के जाल बिछ गेल अछि. लोक के जीवन स्तर काफी नीक अछि. लोक के पास पाई के कमी नहि अछि.
जखन कि बिहार के हाल एकदम सं उलट अछि. ई दोसर बात अछि जे बिहार आब फेर विकास के राह पर चलि पड़ल अछि मुदा गुजरात के विकास तक पहुंचय मे अखनो सौ साल लागत. बड़ पाछा छी अपना सभ. पढ़ाई-लिखाई...स्कूल- कॉलेज...सड़क-रेल...रोजगार सभ किछ मे.
कोनो बिहारी छात्र के पढ़ाई दिल्ली...कोलकाता...मुम्बई आ कर्नाटक...चेन्नई के बिना पूरा नहि होएत अछि. नौकरी लेल बिहार सं बाहर जाए पड़य छनि. गाम सभ तं ई कहावत चलि गेल अछि जे...जे कनिओ होशगर छल ओ तं दिल्ली...मुंबई चलि गेल. जे किछ नहि करि पौलक ओ गाम मे बैसल अछि.
गाम मे गुजरात के लोक सेहो बैसल छथिन्ह मुदा ओ पॉजिटिव हिसाब सं जखन कि बिहारी निगेटिव हिसाब सं.
आखिर एहि सभ के लेल जातिवादी राजनीति जिम्मेदार नहि अछि की ? नरेन्द्र मोदी किछ अपसियात कहि देलखिन्ह की ?
केना बढ़त आगां बिहार... जतय के स्कूल-कॉलेज के एडमिशन सं लsक...ब्लॉक मे सार्टिपिकेट बनाबय के काज धरि जाति के आधार पर होएत होए. कोनो चुनाव होए ओ बिना ब्राह्मण... राजपूत... भूमिहार... यादव... कोइरी... कुर्मी... दलित... मुस्लिम समीकरण के बिना नहि होएत.
कहिओ ब्राह्मण राज... तं कहिओ राजपूत राज... तं कहिओ भूमिहार राज...आ यादव राज... तं कहिओ कोइरी-कुर्मी राज. एहन मे कि होएत राज्य के विकास?
जखन धरि वोट लेबय के रहय छनि जाति के नाम लए छथिन्ह... मुदा जीतलाह पर ध्यान राखए छथिन्ह सिर्फ अपन. कहां गेल जाति आ कहां गेल धर्म.
जातिवादी राजनीति के चक्कर मे कई बेर बिहार के खास इलाका के विकास नहि भेल. किएक तं ई ब्राह्मण... राजपूत...भूमिहार... यादव... कोइरी... कुर्मी के इलाका अछि. जे- जे जाति के नेता के सरकार आएल ओ अपना हिसाब सं अपन जाति बहुल इलाका पर ध्यान देलाह. एहनो नहि भेल जे ओ अपनो इलाका के चमका देलाह. बस हल्का-फुल्का काज करि लोक से सांत्वना देलाह.
अगर ओ अपनो इलाका लेल नीक काज कएने रहताह तं धीरे-धीरे पूरा बिहार चमैकि गेल रहैत मुदा एहन नहि भेल. ओ किछ विकास के काज करय लेल आगां बढ़ला तं दोसर लांगड़ि लगा देलाह.
कोनो नेता बिहार के हिसाब सं नहि सोचलखिन्ह... आब बिहार मे रेल के हाल देखिऔ... भरि गर्मी छुट्टी कोनो ट्रेन मे टिकट नहि मिल रहल अछि. जखन कि ललित बाबू सं लsक नीतीश कुमार... लालू यादव...रामविलास पासवान रेल मंत्री रहलाह.
हिनका सभ के ओतेक दिन रेल मंत्री रहितो कोनो खास असर दिखा रहल अछि अहां के. जखन कि अकेले ममता बनर्जी बंगाल के लेल खुट्टा गाड़ने छथीह.
अहां कहबय जे बिहार आब आगां बढ़ि रहल अछि. कानून-व्यवस्था के राज कायम भ गेल अछि..एकर उदाहरण अहां के पिछला दिन रणवीर सेना प्रमुख ब्रह्मेश्वर मुखिया के मर्डर के बाद मिल गेल होएत. आरा सं राजधानी पटना धरि बदमाश... उपद्रवी के तांडव होएत रहल सरकार मौन.
कि एहि मे जातिवादी राजनीति नहि छल ? कि एहने लॉ एंड ऑर्डर पर लोक बिहार मे निवेश लेल आगा अएताह. बिजली के ठिकाना नहि केना लागत कोनो इंडस्ट्री?
पिछला दिन सड़क निर्माण सं जुड़ल कइटा इंजीनियर के... कइटा उद्योगपति के फिरौती के लेल धमकी देल गेल... अखनो अपहरण...रंगदारी कम नहि भेल अछि. बस मामला भीतरे-भीतरे सलैटि जाएत अछि.
कि एहि सभ के जातिवादी राजनीतिके संरक्षण नहि अछि.
कई बेर तं बिहारी नेता जातिवाद के चक्कर मे बिहार नहि देखय छथिन्ह अपन इलाका देखय छथिन्ह... अपन जाति बहुल इलाका देखय छथिन्ह.
नहि तं कि एम्स... आईआईटी... ट्रिपलआईटी... मैनेजमेंट इंस्टीट्यूट... फिल्म इंस्टीट्यूट... मीडिया इंस्टीट्यूट... केंद्रीय यूनिवर्सिटी सभ किछ एकहि दिस बनैत... बिहार के सभ इलाका मे ई खुलैत तं सभ इलाका के विकास होएत.
दोसर राज्य मे केना आईआईटी रुड़की... खड़गपुर जका दूरदराज इलाका मे अछि. आईआईएमसी ओडिशा के दूरदराज ढेंकनाल मे अछि. आईटी के कोनो पैघ काज बिहार मे किएक नहि अछि... सभ के ज़ड़ि मे कतहुं नहि कतहुं जातिवादी राजनीति जरूर अछि.
बिहार मे त जे जाति के मुख्यमंत्री होए छथिन्ह आमतौर पर जतेक समिति... बोर्ड अछि सभ के अध्यक्ष...चेयरमैन हुनके जाति के होए छनि. जतेक प्रमुख जगह होएत हुनके जाति के लोक भरि जाए छथिन्ह.
बीडीओ... सीओ... दरोगा... एसपी सं लsक डीएम... आईजी तक सभ जाति के आधार पर तय कएल जाएत अछि. मनचाहा जगह जाति के लोक के भर्ती कएल जाएत अछि.
एहि सं दोसर जाति के लोक हुनका पास विकासक काज के लेल कम जाए छथिन्ह... जएबो करय छथिन्ह तं कई बेर दौड़ाएल जाए छथिन्ह. आओर जे जाति के छथिन्ह ओ जाति सं बेसि अपन पर्सनल फायदा के लेल ओहि नेता के आगां- पाछां करैत रहय छथिन्ह.
जखन धरि राज रहल तनि क चलताह राज गेल घर पर खाट बिछा पड़ल रहताह. ऐना मे केना होएत विकास?


text:
या देवी सर्वभूतेषु माँ गौरी रूपेण संस्थिता।
नमस्तस्यै नमस्तस्यै नमस्तस्यै नमो नम:।।
आइ नवरात्र केर आठम दिन अछि. महाष्टमीक दिन महागौरी केर पूजा केर विशेष विधान अछि. मां गौरी कें शिव केर अर्धागनी आ गणेश केर माय रूप मे चिन्हल जाइत अछि. महागौरी केर शक्ति अमोघ आ सद्यः फलदायिनी अछि. हिनक उपासना सं पूर्वसंचित पाप सेहो विनष्ट भ' जाइत अछि. भगवती महागौरी वृषभ केर पीठ पर विराजमान छथि, जिनक मस्तक पर चन्द्र केर मुकुट छनि. अपन चारि भुजा मे शंख, चक्र, धनुष आ बाण धारण कयने छथि. महाष्टमी कें पूजनोत्सव केर अलगे धूम रहैत अछि.


text:
ⓘ बराह नगरपालिका
बराह सुनसरी जिलामे अवस्थित एक नगरपालिका छी । वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७५३ स्थानीय तह लागू करलाक बाद सुनसरी जिलामे साविकक बराहक्षेत्र, महेन्द्रनगर, भरौल आ प्रकाशपुर गाउँ विकास समितिसभके मिलाए बराह नगरपालिका बनाएल गेल अछि । बराह नगरपालिकाक कूल क्षेत्रफल २११.२३ वर्गकिलोमिटर रहल अछि । ई नगरपालिका १०वडामे विभाजन कएल गेल अछि । ई नगरपालिकक कूल जनसङ्ख्या ६९,८५८ रहल अछि । ई नगरपालिकाक सिमाना पूर्वमे धरान उपमहानगरपालिका पश्चिममे उदयपुर जिला, उत्तरमे धनकुटा जिला तथा दक्षिणमे रामधुनी नगरपालिका, भोक्राहा गाउँपालिका आ कोशी गाउँपालिका रहल अछि ।


text:
हमर गाम खोजपुरसँ करीब एक किलोमीटर दक्षिण दिस बलिराजपुर नामक एकटा गाम छैक। ई गाम मुधुबनी जिला मुख्यालयसँ करीब 34 किलोमीटर उत्तर-पूब दिसामे छैक। एतय एक टा प्राचीन किला छैक जे 365 बिगहामे पसरल छैक आ एकर देखभाल भारत सरकारक पुरातत्व विभाग क रहल अछि। किलाक खुदाई भेलापर एहिमे सँ मृदभांड आ विभिन्न तरहक बस्तु निकलल आ सोनाक सिक्का सेहो भेटलैक। किलाक बाहर जे बोर्ड लागल छैक ताहि के मुताबिक ई किला मौर्यकालीन हुअक चाही। किला के कात करोटमे जे गाम छैक ओहिमे भाँति-भाँतिक किंवदन्ति पसरल छैक, किलाक विषयमे। जतेक लोक, ततेक तरहक बात। किछु लोकक कथन छन्हि जे ई किला राक्षस राज बलिक राजधानी छलै -आ किछु गोटा तँ राजा बलिकेँ देखबाक सेहो दावा केलन्हि अछि। साँझ भेलाक बाद लोक सभ किला दिस जाइसँ बचए चाहैत छथि। भऽ सकैत अछि जे ई अफवाह सरकारी कर्मचारी लोकन्हि फैलेने हुएआए-कारण जे ओकरा सभकेँ ड्यूटी करएमे कनी आराम भऽ जाइत छैक। लोक सभ राजा बलिक डरे किछु चोरबऽ नञि चाहए छैक।
किला अद्भुत छैक। किलाक देबार भग्नावस्थामे रहितहु अपन यौवनक याद दिआ रहल अछि। किलाक देबार एतेक चाकर छैक जे ओदृपर तँ आसानी सँ एकटा रथ निकलिये जाइत हेतैक। देबारमे लागल ईंटा दू-दू फीट नमहर आ लगभग गोटेक फुट चाकर छैक। चीनक देबारसँ कम मोट नहि हेतैक ई अपन यौवन कालमे। किलामे एकटा पोखरि छैक, ककरो नहि बूझल छैक, जे कहिया खुनाएल ई पोखरि। बूढ़-पुरानक कहब छन्हि जे ई पोखरि राक्षसक कोरल अछि। किछु लोकनिक तँ ई मत छन्हि जे एहिमे एकटा सुरंग सेहो छैक-जकर रस्ता कतओ आर निकलैत छैक। सुनैत छियैक जे घ्राज-परिवारक सदस्यकेँ आपातकालमे बाहर निकालैक लेल एहन सुरंग बनायल जाइत छलैक। किलाक कात-करोटमे जे गाम छैक तकर नाम सेहो ऐतिहासिक। किलाक पूब दिस छैक फुलबरिया नामक गाम आ ओकर बगलमे सटल छैक गढ़ी गाम..जे आब अप्रभ्रंश भऽ कऽ गरही भऽ गेलैए। किलाक पच्छीम दिस छैक रमणी पट्टी नामक गाम आ ओहिसँ सटल छैक भुपट्टी। किलाक दक्षिणमे छैक बिक्रमशेर, जतय प्राचीन सूर्य मंदिरक अवशेष भेटलैए। ई बात ध्यान देबाक जोग जे सूर्य मंदिर देशमे बड्ड कम जगह छैक। बलिराज गढ़क खुदाई पहिल बेर 1976 मे भेलैक, जखन केन्द्रमे साइत डॉ0 कर्ण सिंह एहि बिभागक मंत्री छलाह। गढ़क उद्धारक लेल मधुबनीक पूर्व सांसद भोगेन्द्र झा आ कुदाल सेनाक अध्यक्ष सीताराम झाक बड्ड योगदान छन्हि। किछु इतिहासकार लोकनिक कहब छन्हि, जे ई किला बंगालक पालवंशीय राजा लोकनिक किला भ सकैत अछि वा फेर मौर्य सम्राटक उत्तरी सुरक्षा किला भऽ सकैत अछि। ओना किछु गोटेक कहब छन्हि जे एकर बड्ड संभावना- जे ई किला मिथिलाक प्राचीन राजधानी सेहो भऽ सकैत अछि।
एकर पाछू ओ ई तर्क दैत छथिन्ह, जे एखुनका जे जनकपुर अछि, ओ नव जगह अछि आ ओतुक्का मंदिर १८हम शताव्दीमे इंदौरक महाराणी दुर्गावतीक द्वारा बनबाएल गेल अछि। विद्वान लोकनि जनकपुरक ऐतिहासिकताक संदिग्ध मानैत छथि। हमरा एहि संबंधमे एकटा घटना मोन पड़ि रहल अछि। १० साल पहिने पटनामे वैशालीक एकटा सज्जन हमरा भेटलाह आ कहलन्हि जे बलिराज गढ़ वास्तबमे मिथिलाक प्राचीन राजधानी अछि। हुनकर कहब छलन्हि जे ह्वेनसांगक एकटा विवरणक मुताबिक पाटलिपुत्रँस एकटा खास दूरी पर वैशाली अछि, वैशालीसँ एतेक दूरीपर काठमांडू (काष्ठमंडप) अछि आ काठमांडूक दच्छिन आ पूब दिशामे मिथिलाक प्राचीन राजधानी छैक। एखुनका जनकपुर ओहि मापदंडपर सही नञि उतरि रहल अछि। पता नञि एहि बातमे कतेक सत्यता छैक। एकर अलावा, रामायणमे सेहो मिथिलाक प्राचीन राजधानीक संदर्भमे किछु संकेत छैक। रामायणक संकेत सेहो बलिराजपुरकेँ मिथिलाक राजधानी होएबाक संकेत कय रहल अछि। पूर्व सांसद भोगेन्द्र झाक मुताबिक, राजा बलिक राजधानी महाबलीपुरम भर सकैत अछि, जे दच्छिन भारतमे छैक। सभसँ पैघ बात ई जे पूरा मिथिलामे बलिराजपुरसँ पुरान कोनो किला नहि अछि, जे मिथिलाक प्राचीन राजधानी होएबाक दावा कय सकए। किलाक भीतर उबड़-खाबड़ मैदान छैक, जे राजमहलक जमीनक भीतर धँसि जएबाक प्रमाण अछि। एतय एकाध जगह खुदाई भेलैए आ ओहीमे काफी कीमती धातु आ समान भेटलैक अछि। अगर एकर ढ़ंगसँ खुदाई कएल जाय तँ नञि जानि कतेक रहस्य परसँ आवरण उठि जायत। एखन धरि सरकारक तरफसँ कोनो ठोस प्रयास नहि भऽ पाओल अछि, जञिसँ बलिराज गढ़क प्राचीनताकेँ दुनियाक सोझाँ रखबाक कोसीस कएल जाय। बस एकटा कामचलाऊ सड़कसँ एकरा बगलक गाम खोजपुरसँ जोड़ि देल गेलैक आ इतिश्री कय देल गेलैक।
यदि बलिराज गढ़क खुदाई ढ़ंगसँ कएल जाय आ एतय एकटा नीक संग्रहालय बना देल जाय तँ बढ़िया काज होयत। मिथिलांचलक हृदयस्थलीमे रहबाक कारणेँ एतय मिथिला पेंटिंगक कोनो संस्थान वा आर्ट गैलरी सेहो खोलल जा सकैत अछि। एकटा नीक(चाकर आ चिक्कन हाईवे) क संग नीक विज्ञापन बलिराजगढ़क पर्यटक सभकेँ निगाहमे आनि सकैत अछि। एहिसँ इलाकाक गरीबी दूर करबामे सेहो मदद भेटत। यदि एकरा बुद्धा सर्किट वा रामायण सर्किटक अंग बना लेल जाय तँ आर उत्तम।


text:
सप्तरी जिला
सप्तरी जिला नेपालक पुर्वाञ्चल विकास क्षेत्रक सगरमाथा अञ्चलमे अवस्थित अछि । ई जिलाक पूरवमे सुनसरी, पश्चिममे सिराहा उत्तरमे उदयपुर जिला तथा दक्षिणमे भारतक बिहार प्रदेश परैत अछि।
इतिहास[सम्पादन करी]
भौगोलिक अवस्था[सम्पादन करी]
- अक्षांशः-२६.२५"उत्तर सऽ २६.४७" उत्तरमें
- देशान्तरः-८६.२८" पूरव सऽ ८७.७" पूरवतलिक।
- सिमाना:-पूर्व-सुनसरी जिला तथा भारतक विहार राज्य, पश्चिम-सिरहा जिला, उत्तर-उदयपुर जिला आर दक्षिण-भारतक विहार राज्य।
- क्षेत्रफल:-१,३६३ वर्ग किलोमिटर
- औषत लम्वाई:- ४३ किलोमिटर (पूरवमें कोशी नदी सऽ पश्चिममें बलान खोला तलिक)।
- औषत चौडाई:- ३२ किलोमिटर (उत्तरमें चुरे पर्वतके पानीढलो सऽ दक्षिणमें भारतकऽ विहार राज्यके सुपौल तथा मधुबनी जिला तलिक)।
जिलागत निर्वाचन क्षेत्र अन्तर्गत सप्तरी जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सप्तरी जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ १.० १.१ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
अन्धराठाढीक तीन अभिलेख
[दिनांक 16 एवं 17 मार्च, 2018 कें अन्धराठाढी में वाचस्पति-महोत्सव मनाओल गेल। एहि अवसर पर दिनांक 17 मार्च कें डा. फणीकान्त मिश्रक अध्यक्षतामे इतिहास एवं पुरातत्त्व सत्र मे पढल गेल आलेख]
मिथिलामे अन्धराठाढी पुरातात्त्विक दृष्टसँ महत्त्वपूर्ण अछि। एकर नामकरणसँ सूचित होइत अछि जे आन्ध्र-प्रदेश अर्थात् कर्णाटसँ आएल विजेताक ई एकटा स्थल छल। एहि घटनाकें नान्यदेवक संग जोडल जाइत अछि आ एहि गाममे कमलादित्यस्थान सँ उपलब्ध विष्णुक प्रतिमाक मूर्तिलेखक आधार पर एकरा सिद्ध कएल जाइत अछि जे ओ व्यक्ति नान्यदेव छलाह जे एतय आबि अपन सैन्य शिविर लगोल आ मिथिलाक विजययात्रा प्रारम्भ कएल।
एहि गामसँ प्राप्त दूटा मूर्तिलेखक अध्ययन एतय अपेक्षित अछि। पहिल अभिलेख कमलादित्यस्थान सँ प्राप्त मूर्तिलेख थीक। ई वर्तमानमे खण्डित विष्णुमूर्तिक पादपीठ पर उत्कीर्ण अछि। लेख पर्याप्त खण्डित भए चुकल छैक तें पढबामे अधिक स्पष्ट नै अछि। एकर पहिल पाठ म.म. परमेश्वर झा मिथिलातत्त्वविमर्श मे एहि रूपमे देने छथि-
श्रीमन्नान्यपतिर्जेता गुणरत्नमहार्णवः।
यत्कीर्तिजनितो विश्वे द्वितीयः क्षीरसागरः।।1।।
मन्त्रिणातस्य नान्यस्य (मन्त्र-मन्त्र) नवरङ्गाब्जभानुना।
तेनायं कारितो देवः श्रीधरः श्रीधरेण च।
(दरभंगा संस्करण, 1949, प. सं. 104)
एहि लेख कें कतेको बेर पढबाक प्रयास कएल गेल अछि। किछु वर्ष पूर्व दरभंगाक श्रद्धेय सत्यनारायण झा सत्यार्थी एकटा नीक कलाकार आ फोटोग्राफरक रूपमे एहि शिलालेखकें साफ कए एकर प्रिंट तैयार कएलनि जे हुनक पुस्तक मिथिलाक्षरक उद्भव ओ विकास मे प्रकाशित भेल।
एहिसँ पूर्व एहि शिलालेखक प्रामाणिक इंक-स्टम्पेज काशी प्रसाद जायसवाल रिसर्च इन्सिटीच्यूटक शोध पत्रिकामे आ पुनः पं. राजेश्वर झाक पुस्तक मिथिलाक्षरक उद्भव ओ विकास मे निगेटिव प्रिंटक संग प्रकाशित भए चुकल छल
जेकर अवलोकन केलाक बाद दूनू कें मिलाए पढला पर म.म. परमेश्वर झाक पाठ मे संशोधनक अवसर आएल। एकर मुख्य स्थान अछि दोसर पंक्तिक 9-12 अक्षर जतए पाठक कारणें ऐतिहासिक साक्ष्य पर असरि पडैत अछि।
एहि चारि अक्षर कें म.म. परमेश्वर झा ‘नवरङ्गा’ पढने छथि आ तें ओ श्रीधरदासक नाम लैत हुनका रङ्गवाली कायस्थ मानने छथि। बादमे सत्यनारायण झाक फोटोग्राफीक आधार पर एकरा ‘क्षत्रवंशा’ पढल गेल आ एहि आधार पर श्रीधर कें क्षत्रिय मानल गेल। किन्तु सत्यनारायण झाक फोटोग्राफी हुनका द्वारा ओहि पर कलम चला देबाक कारणें अधिक प्रामाणिक नहि रहि गेल अछि तें काशी प्रसाद जायसवाल रिसर्च इन्सिटीच्यूटक शोध पत्रिका आ राजेश्वर झा द्वारा प्रकाशित शिलालेखक इंकस्टम्पेज सभसँ प्रामाणिक अछि।
एकर दोसर पंक्तिक 9-10म अक्षर क्ष एवं त्र के रूपमे पढल जा सकैत अछि जकरा परमेश्वर झा म एवं न्त्र के रूपमे पढने रहथि। वस्तुतः एकर पहिल पंक्तिक तेसर अक्षर ‘म’ अछि जेकरा संग दोसर पंक्तिक नवम अक्षर एकदम भिन्न अछि आ तें एकरा ‘क्ष’ पढब उचित थीक। मुदा एतहि 12म अक्षर कें सत्यनारायण झा ‘श’ मानैत छथि जे उचित नहि बुझाइत अछि। कारण जे एहि आकृतिक नीचाँमे जे अंश अछि से ‘श’ मे नहिं होएत (मिलाउ पहिल पंक्तिक श्री अक्षर)। संगहि व अक्षरक ऊपर अनुस्वार सेहो नहि छैक। तखनि ई अक्षर ‘ङ्ग’ अवश्य थीक। एहि अक्षर कें परमेश्वर झा वेसी नीक जकाँ चिन्हने छथि। तखनि ई चारू अक्षर ‘क्षत्रवङ्गाब्ज’ अथवा ‘क्षत्ररङ्गाब्ज’ पढल जेबाक चाही। ‘क्षत्रवङ्ग’ कें जँ कोनो स्थान मानी तँ इहो पाठ संगत भए सकैत अछि मुदा ‘क्षत्ररङ्गाब्जभानुना’ क अर्थ होएत क्षत्रियक रङ्गभूमि अर्थात् “युद्धभूमिमे फुलाएल कमल कें विकसित कएनिहार।” एहिसँ अर्थ निकालल जा सकैत अछि जे नान्यदेवक मन्त्री श्रीधर अप्रतिम योद्धा रहथि आ हुनक सहायतासँ नान्यदेवरूपी कमल विकसित भेल छल। संगहि श्रीधर स्वयं सेहो क्षत्रिय रहथि सेहो कोनो असंभव नहि, ओना एहि पाठमे स्पष्ट निर्देश नहि अछि। जँ सत्यनारायण झाक पाठ मानल जाए तँ हुनक क्षत्रिय होएबाक स्पष्ट निर्देश सेहो अछि। सभ प्रकारें ई शिलालेख नान्यदेवक आरम्भिक विजयक संकेत करैत अछि। ध्यातव्य जे कल्चरल हेरिटेज ऑफ मिथिलामे जयकान्त मिश्र सेहो “क्षत्रवंशाब्जभानुना” पाठ मानने छथि। आ तें ई स्पष्ट कहल जा सकैत अछि जे श्रीधर क्षत्रिय छलाह, कायस्थ नहि, आ ओ श्रीधरदाससँ भिन्न छलाह। संगहिं नान्यदेवक पहिल राजधानी अन्धराठाढीमे छल।
म.म. परमेश्वर झा अपन पाठ नवरङ्गाब्जभानुनाक आधार पर लिखैत छथि जे- “नान्य राजाक धीसचिव (देवान, मुन्तजिम मुल्क) बटुदासक बेटा श्रीधरदास नामक रङ्गवाली कायस्थ छलाह। ओ पूर्वमे वल्लाल सेनक भृत्य छलाह। वल्लालसेन के हुनका प्रसंग संशय भेलैन्ह जे पुत्र लक्ष्मणसेनसँ विरोध करावय चाहैत छथि, तें अपना ओहिठामसँ निकालि देलथीन्ह, तखन नान्य राजाक शरणमे अयलाह। हिनक स्थापित कमलादित्य नामक विष्णुमूर्ति अन्धराठाढी गाम प्रगन्ना जबदीमे छथि।“ (पृ. 103)
एतय कालक्रम निर्धारणमे नान्यदेवक सिमरौनगढक वास्तुसम्बन्धी शिलालेख उद्धृत करब प्रासंगिक होएत। म.म. परमेश्वर झा सेहो सिमरौन गढक एहि शिलालेखक पाठ एहि प्रकारें देने छथि-
नन्देन्दुबिन्दुविधुसम्मितशाकवर्षे
सच्छ्रावणे सितदले मुनिसिद्धितिथ्याम्
स्वा(ती)तौ शनैश्चरदिने करिवैरिलग्ने
श्रीनान्यदेवनृपतिर्व्यदधीत वास्तुम्।
एहि शिलालेखक अनुसार नान्यदेव शाके 1019 अर्थात् 1096 ई.मे सिमरौनगढक वास्तु लेलनि। एतए हुनका नृपति कहल गेल अछि मुदा अन्धराठाढीक विष्णुमूर्ति अभिलेखमे हुनका जेता कहल गेल अछि। नान्यदेव वंगालक दिससँ आएल छलाह जे स्पष्ट अछि तखनि इहो मानल जाएत जे ओ पूव देससँ मिथिलाकें जितैत सुदूर पश्चिंम पहुँचि सिमरौन गढमे अपनाकें राजा घोषित कएल आ राजधानीक लेल वास्तु लेलनि। अर्थात् सिरौनगढक वास्तु लेबाक घटनासँ पहिनहि अंधराठाढीमे ओ अपन जडि जमा चुकल छलाह। तें ई मानब अनुचित नहि जे 1096 सँ किछु पहिनहि एहि कमलादित्य स्थानक मूर्ति स्थापित भेल।
मिथिलातत्त्वविमर्शक पहिल संस्करण जे 1949 ई. मे श्रीहरिश्चन्द्र झा प्रकाशित कएलनि ओकर पाद-टिप्पणी सेहो एकटा भ्रान्ति उत्पन्न कएलक। ओहि पाद-टिप्पणीमे श्रीधरदासक परिचयमे कहल गेल जे ओ सूक्तिकर्णामृत (सदुक्तिकर्णामृत) नामक सुभाषित ग्रन्थक संकलन कर्ता थिकाह। सदुक्तिकर्णामृत ग्रन्थक पुष्पिकाक उल्लेख करैत ओतहि हुनक काल निर्धारण तँ कएल गेल मुदा ई ध्यान नहि देल गेल जे दूनू तिथिमे कतेक अंतर अछि। सदुक्तिकर्णामृतक पुष्पिकामे कहल गेल अछि-
शाके तु सप्तविंशत्यधिकशतोपेतदशशते शरदाम्।
श्रीमल्लक्ष्मणसेनक्षितिपस्य रसैकयुतकत्रिंशे।।
श्रीधरदासेनेदं सूक्ति(सदुक्ति) कर्णामृतं चक्रे।।
अर्थात् शाके 127+1000 अर्थात्1127 आ लक्ष्मण संवत् 37 मे श्रीधरदास सदुक्तिकर्णामृत बनाओल। इहो द्रष्टव्य थिक जे लक्षमणसेनक पिता वल्लालसेनक अद्भुतसागर ग्रन्थक आधार पर हुनक राज्यारोहण काल 1082 शाके थिक हुनक पुत्र लक्ष्मणसेनक द्वारा चलालोल संवतक 37म वर्षमे श्रीधर दास सदुक्ति कर्णामृत लिखलनि जे सभटा नान्यदेवक कालक परवर्ती घटना थिक। नान्यदेवक सिमरौन गढक शिलालेखक तिथि शाके 1019 सँ ई तिथि 126 वर्षक बादक थिक। तें दूनू श्रीधर एके थिकाह से असम्भव अछि। आ 1019 शाके सँ पूर्वहि अन्धराठाढीमे सेहो ओएह श्रीधर कमलादित्य स्थानक मूर्ति स्थापित कएने हेताह से तँ आरो असम्भव अछि। तें सदुक्तिकर्णामृतकार श्रीधरदास आ अन्धराठाढीक श्रीधर दूनू भिन्न व्यक्ति थिकाह से निश्चय होइत अछि। संगहि श्रीधर कायस्थ रहथि से एतय कोनो उल्लेख नहि अछि।
तारामूर्ति अभिलेख
अंधराठाढी गामक सुखाएल सरखरा पोखरि मे भूतल सँ प्रायः 10 फीट नीचाँ जे.सी.बी. मशीन द्वारा माँटि काटल जेबाक क्रम मे दिनांक 11 फरवरी, 2016 कें ताराक एक मूर्ति भेटल जेकरा ग्रामीणलोकनि गामक प्राचीन दुर्गास्थान परिसरमे अवस्थित राधाकृष्ण मन्दिर मे रखलनि। 27× 20 इंचक एहि मूर्तिक पादपृष्ठ पर 7×15 इंच स्थान पर तीन पंक्तिक एक मूर्तिलेख अछि।
तारामूर्ति अभिलेख, अन्धराठाढी एहि अभिलेखक लिपि मिथिलाक्षर अछि, जे लिपिक दृष्टि सँ नान्यदेवक कालक थिक। अंधराठाढ़ी सँ प्राप्त 1096 ईस्वीसँ किछु पहिलुक श्रीधरक अभिलेख सँ लिपि समान अछि। दूनू मे ‘भ’ अक्षर अपन प्राचीनतम रूपमे अछि, जे बादमे मिथिलाक्षरमे बदलि गेल अछि। एहि प्रकारें अभिलेखक काल 11-12म शतीक मानल जा सकैत अछि।
पाठ
ओम् ये धर्म्मा हेतुप्रभवा हेतुं तेषां तथागतोह्यवदत्तेषां च यो
निरोध एवं वादी महाश्रमणः।। देयधर्म्मोयं प्रवरमहा
यान++[प्रका]रः प्रव+]र्त्त]नपुरराज्ये सुधाविहारे भगवते दत्तः।
अनुवाद- जे कार्य कोनो कारणें होइत अछि ओ कारण तँ तथागतक द्वारा कहल गेल अछि। मुदा ओकरा रोकबाक उपाय जे अछि ओ महाश्रमण एवंप्रकारें कहलनि। ई कबुला प्रवर्त्तनपुर (?) राज्यमे सुधाविहारमे भगवान् महाश्रमण कें श्रेष्ठ महायानक अनुरूप देल गेल।
एहि अभिलेख मे प्रसिद्ध बौद्धमन्त्रक उल्लेख भेल अछि तथा मूर्ति पर दाहिना कात ध्यानी बुद्धक अंकन अछि। एहिसँ स्पष्ट अछि जे बौद्ध महायान मे पूजित ताराक ई मूर्ति थिक। ताराक एकटा रूप सनातन धर्ममे सेहो पूजित अछि, मुदा ओ शवासना तारा थिकीह। एतए महायानक ताराक रूप भेटैत अछि। मूर्ति देखलासँ ई प्रथम दृष्ट्या खदिरवनीक श्याम अथवा हरित ताराक रूप अछि।
एहि मूर्तिलेखमे दू स्थानसूचक शब्द प्रवर्तनपुर राज्य एवं सुधाविहारक उल्लेख भेल अछि। प्रवर्त्तनपुर कें आधुनिक पस्टनक संग जोड़ल जा सकैत अछि, जतए अवस्थित बौद्ध-स्तूपक अवशेष कें सुधाविहारक संग सम्बद्ध कएल जा सकैत अछि, किन्तु एकरा लेल अग्रेतर शोधक आवश्यकता छैक। जा धरि पस्टनक मुसहरनिया डीहक खुजाइ नहि होइत अछि आ ओतए सँ सुधाविहारक कोनो लिखित साक्ष्य उपस्थित नहिं होइत अछि ता धरि एकरा प्रामाणिक नहिं मानल जाएत। ई मात्र शोधक दिशाक संकेत करैत अछि।
एतए इहो संदेह भए सकैत अछि जे पस्टन सँ सरखरा पोखरि मे ई मूर्ति केना आएल? प्राचीन कालमे जखनि मूर्ति खण्डित भए जाइत छल तँ विधानपूर्वक ओकर विसर्जन करबाक परम्परा छल। विसर्जनक क्रममे शोभायात्रा निकालि ओकरा गाममे घुमाओल जाइत छल आ कोनो पोखरिमे जलप्रवाह कए देल जाइत छलैक।
परवर्ती कालमे विधर्मी आक्रान्तासँ मूर्ति कें बचयबाक लेल ओकरा पोखरिमे राखि देबाक काज सेहो कएल गेल अछि।
बौद्ध महायानक परम्परा रहल अछि जे कबुला पूर्ण भेला पर कोनो विहारक महाश्रमणक देखरेख मे मूर्ति बनाओल जाइत छल, ओहि मूर्तिक विशेष पूजा होइत छल। एहि पूजामे यजमान प्रचुर धनक संग ओहि पूजित प्रतिमाकें ओही विहारमे दान कए दैत छलाह। एकरा देयधर्म कहल गेल अछि। ई देयधर्म शब्द कुषाणकालहि सँ भेटैत अछि। महिषीक उग्रतारा स्थान सँ सेहो एहि प्रकारक एक खण्डित मूर्ति भेटल अछि।
कमलादित्यस्थान पर म.म. परमेश्वर झा कें एकटा लेख भेटल रहनि जकर उल्लेख ओ मिथिलातत्त्वविमर्श मे कएने छथि- “एकर एक स्तम्भमे “मगरधज जोगी 700” एतबा लेख अछि। एर्थात् मकरध्वज योगी, परन्तु सात सय 700 अङ्कक अभिप्राय स्पष्ट प्रतीत नहि भयसकैत अछि।“ ई स्तम्भ वर्तमानमे नहि भेटैत अछि। प्रायः नव निर्मित मन्दिरमे जे दूनू कात स्तम्भ लगा देल गेल अछि ताहिमे ओ दिवालक संग झँपाए गेल हो। परमेश्वर झा सेहो एतए बौद्धसंघक संकेत कएने छथि जे निराधार आ असंगत नहि अछि। एहन स्थान सभ बौद्ध महायानक साधना स्थल रहल अछि।
एहि प्रकारें स्पष्ट अछि जे अन्धराठाढी शिलालेखक आलोकमे सेहो महत्तवपूर्ण अछि। एहि ठामक लेख सभक संरक्षण होएबाक चाही। कमलादित्यस्थानमे किछु स्तम्भसभ ओंघराएल अछि ओकर उचित संरक्षण होएब आवश्यक। संगहि ओकर चारूकात कोनो कोडल नै जाए से सुनिश्चित करब आबश्यक। एकर दक्षिणमे जे हालहिमे मन्दिरक निर्माण भेल अछि ताहि क्रममे पुरातात्त्विक सामग्रीक नष्ट होएबाक संभावनाकें नकारल नै जा सकैत अछि।


text:
सौमित्र रॉय
देशक लोकतंत्र क सबसे करिया अध्याय यानी इमरजेंसी कए आय 44 साल भए गेल । 25 जून 1975 क आधा राति कए देश भरि मे अभिव्यक्ति क आज़ादी छीन लेल गेल छल । हमरा पता नहि, केतबा क इ गप याद होएत, मुदा हमरा अपन पिताजी क उदास चेहरा आइयो याद अछि, जखन अगिला 5 दिन ओ अखबार क दफ्तर नहि गेल छथि ।
इलाहाबाद हाईकोर्ट चुनाव मे सरकारी संसाधन क इस्तेमाल आओर सरकारी कर्मचारी क मदद लेबय जेहन 14टा आरोप मे से 2टा पर इंदिरा गांधी कए अयोग्य ठहरा देने छल । रायबरेली से हुनकर निर्वाचन अवैध ठहराओल गेल ।
बीजेपी क अखैन 303टा सांसद अछि और NDA क 353टा, मुदा इंदिरा 352टा सांसद क बहुमत से चुनिकए आएल छलीह । तखनो इलाहाबाद हाईकोर्ट चुनाव आयोग क पाले मे गेंद डलबाक बजाय अपन फैसला सुना देलक । मोदी पर सेहो बनारस क रैली मे जरूरत से बेसी खर्च करबाक आरोप लागल छल । मुदा भेल की ? कोर्ट कोनो कार्रवाई केलक ? मोन राखब ।
अभिव्यक्ति क आज़ादी पर खतरा आइयो धरि ओतबे अछि, बल्कि ओहि से आर बेसी । खाली अभिव्यक्तिये टा नहि, खानपान, पहनावा आओर विचारधारा क लकए सेहो बंदिश बढ़ि रहल अछि । अभिव्यक्ति क आज़ादी कए लोकतांत्रिक दर्जा देबाक देबय लेल मारिते रास संस्था सत्ता क संग अछि । त सत्ता कए ऐना देखाबय वला आवाज़ कए दबेबा क लेल आब खुलिकए राजनीतिक विरोध नहि होएत, किएक आब लोकतंत्र मे विपक्ष बचले नहि अछि ।
इमरजेंसी कए इंदिरा अनुशासन पर्व कहने छलीह । आब सरकारक मनमाफिक एहि कथित अनुशासन कए देशक सुरक्षा से जोड़िकए देखल जा रहल अछि ।
सरकारक सभटा अंधेरगर्दी कए कतहुँ देश, सम्प्रदाय, सुरक्षा आओर कतहुँ धर्मक नाम पर न्यायोचित ठहरा देल जा रहल अछि ।
देशक 130+ करोड़ अवाम आब एकरा बर्दाश्त करब सीख लेने अछि । किछु छुटपुट आवाज़ सोशल मीडिया पर सेहो उठैत अछि आओर हेराय जाएत अछि ।
इंदिरा गांधी से लकए 2019 तक किछु नहि बदलल । जों बदलल अछि त उ मूल्य अछि, जाहि पर देशक लोकतंत्र कए ठाढ़ हेबाक चाही छल । एहि बदलाव कए समाज सेहो स्वीकार कए लेने अछि । नहि त दागी आओर आपराधिक पृष्ठभूमि क नेता जीतिकए नहि आबतिए । फेर कोन मुँह से हम रेप आओर भ्रष्टाचार पर रोक लगेबाक बात करैत छी ?
आब सत्ता, यानी ताक़त जे कहत वैह दुहराबए पड़त, नहि त उधर या इधर क गप होएत । राम आओर वंदे मातरम त एकटा बहाना अछि । सरकार कए आंगुर देखाएब यानी सत्ता कए ललकारब ।
ई सबसे सुविधाजनक स्थिति अछि । अहाँ सत्ताक संग भए जाएब त फेर अहांक सभटा फायदा भेटय लागत ।
भक्तों कए यैह नीक लगैत अछि । खुद कए बहुसंख्यक मानिकए ताक़तवर बननाय सेहो सत्ते त अछि ।
इमरजेंसी से पहिने इंदिरा कए दुर्गा कहल गयल छल । 71क जंग जीतबा क बाद । मोदी त खाली एयर स्ट्राइके केने छलथि । मुदा तखन ज़मीनी मुद्द छल आओर एहि पर जेपी क संग संघ सेहो ठाढ़ छल ।
आय ज़मीनी मुद्दा गायब अछि । आओर संघ केकर साथ ठाढ़ अछि ? सोचिकए देखब ।
फेर विकल्प की अछि ? आब त समूचा विपक्ष लकवाग्रस्त भकए अन्हार मे अछि । केकरो पास कोनो विजन नहि । लिहाज़ा जमीन पर कोनो आंदोलन सेहो नहि देखाबैत अछि । किछु संगठन क आवाज़ नक्कारखाने मे तूती जेहन गुँजैत अछि ।
ई 1975 क आपातकाल से सेहो पैघ स्थिति अछि, जखन कतहूँ त विरोध छल । चाहे ओ जेपी ही किएक नहि होए । अवाम कए ई त पता छल जे कांग्रेस कए ओकर गलती क सज़ा देनिहार नेता अछि, फेर चाहे ओ जेले मे किएक नहि होए ।
आब सबकए पेट भरल अछि । सड़क पर उतरबा लेल कियो तैयार नहि अछि । केकरो फिक्र नहि । उधर सत्ता बेफिक्र अछि । ओकरा कोनो डर नहि, किएक तमाम संस्था ओकर संग अछि । मुदा जों सत्ता कए आँगा कोनो खतरा आनि पड़ल त विरोध क बगैर तखन क इमरजेंसी क साया आओर गहिर होएत ।
इ लेखक अपन निजी राय अछि ।


text:
मुख्य पृष्ठ सभटा टैग Business
Tag: business
Government Bond 7.15 फीसदी कें गारंटीड ब्याज: अहु किन सकेत छी,...
बैंक आ पोस्ट ऑफिस केर घटैत ब्याज दर कें बीच मोदी सरकार बेसि ब्याज वला डिपॉजिट स्कीम ल' क' आयल अछि। अहि स्कीमक तहत 7.15 फीसदीक ब्याज देल जा रहल अछि। ई फ्लोटिंग रेट सेविंग बांड अछि, जाहिमे कोनो भी भारतीय नागरिक निवेश क' सकेत अछि।
गैर-पंजीकृत MSME आ छोट कारोबारी सेहो ल’ सकत बिना गिरवी देने...
गैर-पंजीकृत एमएसएमइ आ छोट कारोबारी सेहो बिना गिरवी केर कर्ज लेबाक हकदार होयत। वित्त मंत्रालय सभ' बैंक केर कर्ज वितरण करबाक निर्देश जारी केलनि अछि।


text:
मिथिलाक विकास के लेल सभ मैथिल के एकजुट होए पड़त। बिना एक भएने मिथिलाक विकास संभव नहिं अछि। नीतीष कुमार कतेक जगह बाजि चुकलाह, विकासक लेल। मिथिला कें के देश के अन्य राज्य... इलाका के संग मुख्यधारा सं जोड़य पड़त। विकास के लेल इंफ्रास्ट्रक्चर पर विशेष खर्च करय पड़त। एकरा लेल सकारात्मक सोच आओर दृढ़ इच्छाशक्ति के जरूरत अछि। नीतीषक सोचक निहितार्थ की छन्हि ?
अपन पौराणिक आ ऐतिहासिक आख्यान मे जाहि मिथिलाक वर्णन कएल गेल अछि, ओ आइयो नजरि आबि सकैत अछि। भले ही किछु बरखक लेल मिथिलाक गौरवमयी परंपरा कें नजरि लागि गेल छल, राजनीतिक उपेक्षा सं क्षेत्र त्राहि-त्राहि कय रहल छल, मुदा आब विकास पुरूषक नाम सं विख्यात भ रहल मुख्यमंत्री नीतिश कुमार सेहो मानि रहल छथि जे जाधरि मिथिलाक विकास नहि भ सकत, बिहारक विकास संभव नहि। इ गप्प ओ एक बेर, नहि कतेको बेर कतेक ठाम बजने छथि।
पिछला महिना एक बेर फेर जहन मुख्यमंत्री नीतीश कुमार दरभंगा अयोलाह त कहलनि जे मिथिलाक कला आ संस्कृ तिक बिनु देशक पिहानी अपूर्ण अछि। एहि क्षेत्रमे मिथिला बेसी समृद्ध अछि। एहि ठाम कतेको प्रकाण्ड विद्वान भेला जे समाज आ राष्ट्रकेँ नव बात देखौलनि आइ चारू भर देशमे मिथिलाक गूञ्ज अछि। जहिना देशक विकास बिहारक प्रगतिकेँ बिनु सम्भव नञि अछि तहिना मिथिलाक विकासक बिनु देशक प्रगति असम्भव अछि। मुख्यमंत्री कहलनि जे मिथिला कला आ संस्कृतिके ँ विकासक लेल सरकार प्रतिबद्ध अछि। मिथिला पेण्टिंगकेँ विकसित करबाक लेल मधुबनी जिलाक सौराठमे डिम्ड यूनिवर्सिटी खुजि रहल अछि। एहि ठामक सीकी कलाकेँ सेहो मान्यता भेटऽ जा रहल अछि। प्रदेशक विकासपर बजैत ओ कहलनि जे आइ जतबा परिवर्तन देखबामे आबि रहल अछि से राज्यमे उपलब्ध सीमित संसाधनक बलपर भेल अछि। जँ केन्द्र सरकारक ध्यान पड़ै तँ राज्यक चेहरा आरो चमकि जाएत। श्री कु मार कहलनि जे भारतक विकास दर विकसित प्रदेशक भरोसे अछि एहि चलते ई दर उपर-नीचा होइत रहैत अछि। एकरा स्थिर करबाक लेल विकासशील राज्य सभकेँ विशेष दर्जा प्रदान करब आवश्यक अछि। बिहारक साढ़े दस करोड़ जनता देश भरिमे बोझ बनि कऽ नञि रहऽ चाहैत अछि। हम सभ विकासमे सहभागी होबए चाहै छी। एखन बिहारक सकल घरेलू उत्पाद (जीडीपी) 2.9 प्रतिशत अछि। देशक आबादीक आठ प्रतिशत जनसंख्या राज्यमे अछि। हम चाहैत छी जे देशक जीडीपीमे हमर सहभागिता दस प्रतिशत होबए। एहि लेल विशेष राज्यक दर्जा हमर माङ अछि। ई जाबत धरि पूर्ण नञि होएत तँ एहि लेल आवाज उठबैत रहब।
नीतीश कुमार दरभंगा आयल छलाह पूर्व विधान पार्षद आ मिथिलाक राजनीतिक धुरी बनि चुकल संजय झा कें ऐच्छिक कोष सं राज दरभंगा मे बनल जानकी भवन के उदघाटन करबाक लेल। एहि समारोह मे जहन मुख्यमंत्री एहन गप्प बजलाह, त हुनक कबीना मंत्री विजय कुमार चैधरी कहलनि जे पञ्चवर्षीय योजना (2007-12) मे देशक पैघ राज्यक विकास गतिमे सभसँ तेज बिहार गति रहल एहि लेल पछिला दिन उप मुख्यमंत्री सुशील कुमार मोदी पुरस्कार सेहो ग्रहण केलनि। ई हमर विकासक प्रति प्रतिबद्धताक प्रमाण अछि। दरभंगा नगर विधायक संजय सरावगी मिथिलाक कला आ संस्कृतिक विकास लेल भऽ रहल काजक चर्चा करैत कहलनि जे पर्यटन आ कला विभागक संग एक गोट स्वायत विकास परिषद बने जे मिथिलाक विलुप्त होइत धरोहरिकेँ चिन्ता करए। पूर्व विधान पार्षद संजय झा बजलाह जे मिथिलाक विकास लेल मुख्यमंत्री हड़िदम चिन्तित रहैत छथि। चाहे रेलमंत्रीक रूपमे हो आ कि भूतल परिवहन मंत्रीक भूमिकामे। हिनक कार्यकालमे एहि क्षेत्रमे विकासक काज बेसी भेल। मिथिला धार्मिक सम्भाव आदर्श चित्र अछि। एही एकताक संग राज्यक विकास सेहो सम्भव होएत। अपन अध्यक्षीय भाषण मे पूर्व विधान पार्षद संजय झा कहलनि जे नीतीश जीक शासनकाल मे दू फाँकमे बँटल मिथिला आवागमनक दृष्टिसँ एक भेल।
इ त भेल एक समारोह गप्पक। जदि किछु पुरनका गप्प पर नजरि दौड़ाबी त ज्ञात होयत जे नीतीश कुमार अपन पहिल शासनकालक अपेक्षा दोसर शासनकाल मे मिथिलाक प्रति कनी बेसी सचेष्ट छथि। ओ अपन चुनावी यात्रा बेनीपटटी सं शुरू करैत छथि त सौराठ मे मिथिला पेंटिंग आ झंझारपुर क्षेत्र मे मखाना उद्योगक लेल जोर लगाबैत छथि। ओना इ कहल जा रहल अछि जे एकर पाछां हुनक आगू राजनीतिक सोच छन्हि। कहल त इहो जा रहल अछि जे नीतीश मिथिला मे जदयू के जनाधार बढएबाक लेल बेस कोशिश कय रहल छथि आ एकर जिम्मेदारी एक तरहें संजय झा के कान्हा पर छन्हि।
ओना संगहि इहो गप्प उठैत अछि जे बिहारक मुख्यमंत्री नीतीश कुमार मिथिला मे आयोजित प्रायः प्रत्येक सभा मे बेर-बेर कहैत रहलाह अछि जे ‘मिथिलाक विकासक बिना बिहार विकास संभव नहि।’ जदि हृदय सँ मुख्यमंत्री के एहि गप्प के स्वीकार करैत छी त प्रश्न इहो ठाढ होइत अछि जे मिथिलाक मातृभाषा मैथिली के प्राथमिक स्तर सँ अध्ययन अध्यापनक आदेश मे बिलंब किऐक ? अन्य विषयक प्राथमिक स्तर पर मैथिली शिक्षकक नियुक्तिक प्रावधान किऐक नहि ? उच्च शिक्षा मे मैथिलीक अध्यापनक व्यवस्था रहितहुँ प्राथमिक स्तर पर मैथिलीक अध्यापन प्रावधान नहि रहला सँ महाविद्यालय आ विश्वविद्यालय स्तर पर मैथिलीक छात्र-छात्रा सभक संख्या सोचनीय अछि। एहि दुरंगी नीति के की अर्थ ? ओना राज्य सरकार विद्यापति पर्व समारोह के राजकीय पर्व समारोह आ जानकी नवमी के दिन सार्वजनिक अवकाशक घोषणा कऽ एहि क्षेत्रक लोकनिक मुँह बन्न करबाक प्रयास अवश्य कयलक अछि। मुदा एहि सँ मातृभाषा मैथिलीक विकास कतय धरि संभव भऽ सकत ? मिथिलाक विकासक लेल ओकरा जमीनी लीडरशिप चाही। एहन एहन ग्रुप बनए जे ग्रुप मिथिलाक सुदूर देहात मे घुमि लोक सभ क’ जागृत करए, जेकर भाषा मात्र मैथिली छैक। ओ जे बजैत अछि सैह मैथिली छैक। मैथिलीक संग कतेक षड़यंत्र भ’ रहल छैक। कनेक टेढ़ बाजू त’ मैथिली ,बज्जिका , अंगिका मुंगेरिया आ आर कतेक भाषा मे परिणत भ’ जायत छैक। मुदा से गलत छैक। कोनो भाषा शुद्ध सभठाम नहि बाजल जायत छैक। जे हिंदी इलहाबादक छैक से कतौ दोसर ठामक छैक की ? जतेक प्रान्त ओतेक तरहक हिंदी। बनारस ,पटना ,कोलकोता ,भोपाल ,चंडीगढ़ ,दिल्ली आ दक्षिण भारत कतौक हिंदी मानक नहि मुदा ओ सभ हिंदी छैक। हर भाषा मे वैह गप छैक मुदा मैथिली संग सौतेला जका व्यबहार। एकर मूल कारण जे ग्रासरूट पर हम सभ मैथिल के एखन तक जागृत नहि कयल। सहरसा,पुरनिया आ कटिहार जिलाक सुदूर देहात मे जाइत छलौ त’ देखियैक मैथिली छोरि कोनो भाषा केकरो नहि बाजल होयक। पुछला पर उत्तर भेटय जे हमरा सभक मातृभाषा हिंदी अछि। ईहो गप मैथिली मे बजैत छल। एक बेर सहरसा जिलाक एकटा कालेज टीचर स गपक काल कहलनि जे हुनकर मातृभाषा हिंदी छनि।
मिथिलाक गाथा कतओक शताब्दी धरि पसरल अछि । ई कहल गेल अछि जे गौतम बुद्ध आ वर्धमान महावीर दुनू गोटे मिथिला मे रहल छलाह । ई प्रथम सहस्त्राब्दिक दौरान भारतीय इतिहासक केंद्र छल आ विभिन्न साहित्यिक आ धर्मग्रंथ संबंधी काज मे अपन योगदान देलक । मैथिली मिथिला मे बाजय जायवला भाषा थिक । भाषाविद मैथिली कें पूर्वी भारतीय भाषा मानलनि अछि आ एहि तरहें ई हिन्दी सँ भिन्न अछि । मैथिली कें पहिने हिन्दी आ बंगला दुनूक उप-भाषा मानल जाइत छल । वस्तुतरू मैथिली आब भारतीय भाषा बनि चुकल अछि । मिथिलाक सभ सँ महत्वपूर्ण संदर्भ हिन्दू ग्रंथ रामायण मे अछि, जतए एहि भूमिक राजकुमारी सीता कें रामक पत्नी कहल गेल अछि । राजा जनक सीताक पिता छलाह, जे मिथिला पर जनकपुर सँ शासन केलनि । प्राचीन समय मे मिथिलाक अन्य प्रसिद्ध राजा भानुमठ, सतघुमन्य, सुचि, उर्जनामा, सतध्वज, कृत, अनजान, अरिस्नामी, श्रुतयू, सुपाश्यु, सुटयशु, श्रृनजय, शौरमाबि, एनेना, भीमरथ, सत्यरथ, उपांगु, उपगुप्त, स्वागत, स्नानंद, शुसुरथ, जय-विजय, क्रितु, सनी, विथ हस्या, द्ववाति, बहुलाश्व आदि भेलाह ।
’मिथिला, एहि क्षेत्र मे सृजित हिन्दू कलाक एक प्रकारक नाम सेहो थिक । ई विशेष कऽ वियाह सँ पूर्व महिला द्वारा घर के सजेबाक लेल घरक देबार आ सतह पर धार्मिक, ज्यामितीय आ चिहनांकित आकृति सँ शुरु भेल आ एहि क्षेत्र सँ बाहर एकरा नहि जानल जाइत छल । जहन एहि कलाक लेल कागजक शुरुआत भेल तँ महिला लोकनि अपन कलाकृति कें बेचय लगलीह आ कलाक विषय वस्तु कें लोकप्रिय आ स्थानीय देवताक संगहि प्रतिदिनक घटनाक चित्रांकन धरि विस्तृत केलीह । गंगा देवी संभवतरू सब सँ प्रसिद्ध मिथिलाक कलाकार छथि । ओ परंपरागत धार्मिक मिथिला चित्रांकन, लोकप्रिय देवताक चित्रांकन, रामायण आ अपन जिनगीक घटना सँ दृश्यक चित्रांकन कयलनि खेती एहि क्षेत्रक मुख्य आर्थिक कार्यकलाप थिक । मुख्य फसल धान, गहूम, दालि, मकई, मुँग, उडद, राहड़ि आदि आ जूट (एकर उत्पादन मे कमी आयल अछि) अछि । आई- काल्हि देशक आन भागक तुलना मे खेती नीक नहि रहबाक कारणें, ई सब सँ अधिक पिछड़ल क्षेत्र भऽ गेल अछि । बाढि हर वर्ष फसलक पैघ भाग कें नाश कऽ दैत अछि । उद्योगक अनुपस्थिति, कमजोर शैक्षिक अवसंरचना आ राजनीतिक अपराधीकरणक कारणें अधिकांश युवक कें शिक्षा आ आमदनीक लेल स्थान परिवर्तन करय पड़ैत छनि । एहि परिवर्तनक उज्जवल पक्ष इ आछे जे ओ लोकनि भारतक प्रमुख क्षेत्र और स्थान मे महत्वपूर्ण भऽ गेलाह अछि । मिथिला पेंटिग आब बाजार मे हिस्सेदारी प्राप्त कयलक अछि । आब सरकार सेहो राष्ट्रीय धरोहरक रूप मे एकरा सहायता दऽ रहल अछि ।।
गप्प त इहो अछि जे मिथिलाक विकास लेल जनप्रतिनिधि आ अधिकारीक सक्रियता आ इच्छा एक बेर फेर सवालक दायरा मे आबि गेल अछि। कहल जा रहल अछि जे मिथिलाक जनप्रतिनिधि लग क्षेत्रक विकास लेल कोनो योजना नहि अछि। एहि क्षेत्र मे पदस्थापित अधिकारी सेहो विकास लेल कोनो ब्लू प्रिंट तखन धरि तैयार नहि करैत छथि जखन धरि हुनका एकर निर्देश नहि भेटैत अछि। कुल मिला कए मिथिला क विकास क गप त बहुत होइत अछि मुदा योजना तकबा काल सब अगल बगल झंकैत भेट जाएत। जहन सहरसा मे अपन विकास यात्रा क चारिम चरण क दोसर दिन मुख्यमंत्री नीतीश कुमार मत्स्यगंधा झील क निरीक्षण करबा लेल पहुंचलाह। झीलक स्थिति देख मुख्यमंत्री सबस पहिने जनप्रतिनिधि स झील क विकास लेल गप केलथि। जनप्रतिनिधि झील क इतिहास छोडि भविष्य लेल किछु नहि कहि सकलाह। मुख्यमंत्री झीलक विकास लेल पदाधिकारी स योजना क संदर्भ मे जानकारी चाहलथि। पदाधिकारी लग कोनो योजना तैयार नहि छल। मुख्यमंत्री क्षेत्रक विकास पर एहि उदासीनता स स्तब्ध भ गेलाह। ओ तत्काल अधिकारी कए झील क सफाई आ सौंदर्यीकरण क निर्देश देलथि संगहि झीलक विकास लेल एकटा वृहत योजना तैयार करबाक आदेश देलथि। स्थानीय लोक क कहब अछि जे मुख्यमंत्रीक आदेशक बादो अगर स्थानीय जनप्रतिनिधि या अधिकारी एहि झील विकास लेल प्रयास करथि त खुशी होएत। ओना स्थानीय लोक इ सवाल सेहो करैत छथि जे आइ देश मे पंचायत राजक गप भ रहल अछि मुदा बिहार मे प्रमंडल स्तर पर योजना तखन तैयार भ रहल अछि जखन राज्यक मुखिया आदेश या निर्देशदैत छथि। स्थानीय जनप्रतिनिधि आ अधिकारी कहिया धरि मुख्यमंत्रीक आदेश आ निर्देश क बाद विकस लेल कार्ययोजना तैयार करतथि। आखिर मुख्यमंत्री तक कहिया पहुंचत मिथिलाक विकासक कोनो योजना।
ध्यान मे इहो रखबाक चाही जे मिथिलाक जनप्रतिनिधिक चुप्पी क बीच मुख्यमंत्री नीतीश कुमार केंद्र स यथाशीघ्र दरभंगा आ पूर्णिया स हवाई सेवा शुरू करबाक मांग कयने छलाह। मुख्यमंत्री एहि संबंध मे नागरिक उड्डयन मंत्री अजीत सिंह स गप केलथि अछि। मुख्यमंत्री अजीत सिंह स अनुरोध केलथि अछि जे ‘गया मे इंटरनेशनल फ्लाइट क नियमित संचालन कैल जाए, जखन कि पूर्णिया आ दरभंगा स घरेलू उड़ान आरंभ कैल जाए। हालांकि मुख्यमंत्री साफ केलथि जे एहि प्रकारक रोक संबंधी कोनो जानकारी राज्य सरकार लग नहि अछि आ दरभंगा आ पूर्णिया मे पटनाक एयरपोर्ट चालू रहबाक बावजूद पैघ विमान उतरत।
आखिर मिथिलाक विकास कोना भ सकत ? यदि मुद्दा पर लोक सभ सं गप्प कएल गेल, त सभ लोकनि के कहनाय छलन्हि जे मिथिलाक विकास के राह मे सभ सं बड़का बाधा बाढ़ि अछि। साल भर मे विकासक जतेक काज होएत अछि बाढ़ि सभटा के अपना संग बहा के ले जाएत अछि। एकरा लेल बड़का- बड़का बांध बनयबाक जरूरत अछि। बिना बाढ़िक समस्या के स्थायी समाधान कएने विकासक बात सोचनाय नीक नहिं होएत। बिहार के पूर्व मुख्यमंत्री जगन्नाथ मिश्र जीक कहनाय छलन्हि जे कोसी नदी विवाद के हल निकालय लेल नेपाल के संग समझदारी विकसित करय पड़त। जरूरत पड़ला पर भारत के एहि मुद्दा के अंतर्राष्ट्रीय मंच पर सेहो उठयबाक चाही। एहि मामला के बेसि दिन तक टालल नहिं जा सकैत अछि. लोक के गुस्सा फुटत त फेर सरकार के लेल मुश्किल भे सकैत अछि। पूर्व केंद्रीय मंत्री डॉ. संजय पासवान के कहब छन्हि जे लोक के मिथिलाक... बिहारक विकास के लेल सभ के एकजुट होए पड़त। खैनी...तम्बाकू खाय के पड़य रहय वाला प्रवृति के त्यागे पड़त। बाहरी दिल्ली के सांसद महाबल मिश्रा जी कहलाह जे लोक के फुस्सि बाजय के आदत छोड़य पड़तन्हि. ओ अपन मैथिली मे शपथ लेबय के जिक्र सेहो कएलाह। हुनकर कहनाय छलन्हि जे विकास के लेल शिक्षा ... पढ़ाई लिखाई पर जोर देबय के जरूरत अछि। प्रसिद्ध इतिहासकार प्रो. डी. एन. झा सोशल ऑडिटिंग पर जोर दैत छथि आ हुनक कहब छन्हि जे आगां के बात करय सं पहिने हमरा ई देखय पड़त जे आजादी के एतेक दिन भेलाह के बादो हम एतेक किएक पिछड़ल छी। हमरा ई ध्यान राखय पड़त जे पिछला 60 साल मे कतेक विकास भेल आ विकास नहिं भेल त एकरा लेल के जिम्मेदार छथि। लेखिका मृदुला सिन्हा जीक कहब छन्हि जे गुजरात के एकटा छोट छिन गाम मे जे विकास भेल अछि ओ हमर शहर मे नहिं अछि। विकास के लेल काज करय के जरूरत अछि।
नीतीश कुमार कहैत छथि जे मिथिलाक विकास बिना बिहाकर विकास नहि, त सवाल उठैत अछि, जो आखिर विकास कोना होएत ? किछु लोकक नजरि मे एकर समाधान अलग मिथिला राज्यक रूप मे अछि ? एहि लय एक मैथिलकेर भ्रम स्थिति छन्हि। मिथिला राज्य के माँग जल्दी सभक समझमें सहीमें नहि अबैत छैक, एहि मर्म के हमहुँ बहुत देरी सऽ बुझलहुँ। जेना एखनहु कतेको युवा जाहिमें विशेषरूपसँ अपन पैर पर ठाड्ह आत्मविश्वास सऽ भरल लोक मिथिला राज्यक माँगके विरोध करैत अछि। ओहि युवा के संसार में कतहु राखि देबैक तऽ फिट भऽ जायत ओ अपन मैथिलत्वके जोतिके खाइत अछि मुदा मिथिलाक अस्मिता लेल ओकरामें कोनो खास सोच नहि छैक। जस्टीफिकेशन लाख उपलब्ध करा देत, लेकिन कहियो इहो सोचैत जे आखिर हमरा में कोन माटि-पानिक शक्ति प्रवेश केलक जेकर कमाइ हम खा रहल छी, से सभटा बिसैर उलटे पढौनाइ चालू करत आ छोटकृ -पैघ सभटा बिसैर बस बुद्धि बघारब शुरु कय देत! देखलियैक नऽ जखन बिहार गीत बनेलक तऽ २००-२५० वर्षक ध्यान रहलैक आ लाखों-करोडों वर्षक इतिहासके धनी मिथिलाके दरकिनार कय देलक बिहार सरकार! नेपाल में देख लियौक जे मधेस चाही मुदा मिथिलाक पहचान लेल कोनो विचार नहि! बस ढूइस लडयवाला बलजोरी थोपयवाला कहानी सभ गढल जा रहल अछि। मैथिलकेँ विकास के चिन्ता छन्हि आ विकास लेल कि हेबाक चाही, कि भेल तेकर सभक कोनो लेखा-जोखा नहि छन्हि। कियो कोनो दलील तऽ कियो कोनो! किनको ई कहाँ जे वास्तवमें मंथन करी कि हम कि छलहुँ कि छी आ अहिना रहत तऽ कि होयब। पहचान बनैत छैक विशिष्टता सँ, अहाँके समस्त विशिष्टताके तऽ दाउ पर लगा देलक, घर सऽ बैला देलक, खेत जे उर्वर छल तेकरा बाउल सऽ भैर देलक३. बरु पहिले प्रकृतिक अपनहि रूप छलैक जे नदी सभ खुजल छलैक तऽ आइ जेना नहि कि टाका कमाइ लेल चमचा-लोभी ठीकेदार द्वारा बान्ह कटबाय बस भसियाबैत-बलुआबैत रहत! कहाँ गेल मिल सभ? पेपर, सुगर, राइस-फ्लोर-आयल मिल? माछ-मखान-पान खाली किताबे में रहि गेल? पाकिस्तानी मीठा पान खूब प्रसिद्ध अछि, लेकिन मिथिला के कथी भेटैत अछि हिन्दुस्तानके हर कोण में, बताउ तऽ? चैका-बर्तन साफ करनिहार? मजदूरी करैत रैयत में बसनिहार? सारा देश लेल सोचैत अपन घर के लोकविहीन रखनिहार? दोसरक खेतमें काज करब मुदा अपन गाममें निकम्मापनी देखेनिहार? ऊफ! मिथिलाके एहेन दुर्दशा लेल आखिर हम सभ किऐक नहि आत्ममंथन करी? देख लियौक जे स्वतंत्र भारतमें राज्य निर्माणके बुनियाद कि रहलैक? मिथिलाक दुर्भाग्य जे १८१६ के सुगौली समझौता सऽ दू दिस बँटि गेल आ तहिये सऽ मिथिला अपन कोनो अस्मिता नहि कायम राखि सकल? तऽ अंग्रेज या ताहि समयक राजाके कमजोरी सऽ मिथिला कि आइ दू सौ वर्ष तक कनिते रहय? हाँ! बाहरी आ भितरी दुनू दुष्ट तेहेन जोगार लगा देलक जे मैथिल आपसे में लडैत रहय आ बहरीके शासनमें पडल रहय! जी! पहिले जमीन्दारी दऽ के, फेर आरक्छण दऽ के, फेर जातीयताके दंगा पसारि, फेर मिथिलाके पैघ तवकामें सनक पसारि जे तोहर भाषा मैथिली नहि मगही थिकौक३. आ अनेको भ्रान्ति पसारिके आपसमें ततेक टुकडा बनौने अछि जे घर सम्हारैत-सम्हारैत अहाँके करोडों डिबिया तेल जरि जायत! न राधा के नौ मन घी हेतैन आ ने राधा नचती!कतेक अफसोस जताउ! नेतो सभ केहेन तऽ कनाह कुकूर समान! बुझू जे कोनो विधान नहि, मुँहें पाछू कानून! मन भेल बहि गेलौं, मन भेल कहि गेलौं! मने पर सभटा! मिथिला के दिन सही में लदल बुझैछ! जखनहि घरवारी के चिन्ता खतम तखनहि अनवारी घर के लूटत! कृष्ण के संग तऽ अर्जुन के छलन्हि जे बूडित्व प्रवेश करिते गीताक पाठ पढेलापर घरहि के दुश्मन सभके लेल पुनरू गांडीव उठाय हर बल सँ पाण्डव राज कायम कैल गेल, मुदा मिथिलाक अर्जुन सभ आपसे में भिडल छथि। कृष्णे केर क्लास लगाबैत छथि। गांडीव उठायब तऽ दूर, उल्टे कृष्णेके खेहारैत छथि। कृष्णो सोचैत छथि जे आखिर हस्तिनापुर तऽ थिकैक नहि, मिथिला थिकैक, एतय तऽ सभ पाहुन कहिके फाडयके मालिक बनल अछि३. हारि के बेचारे ओहो साइड लागि जाइत छथि। सियाजी गेली आ नवकी सिया सभ पर भूलवश दहेजक चाप चढि गेल। जनकजी जे केला सैह हमहुँ करब सोचि किछु सम्पन्न वर्ग शुरु केला आ धीरे-धीरे ई समाजके हर वर्ग के कैन्सर जकाँ जकैड लेलक! बेचारी आजुक मैथिलानी न घर के न घाटके! धोबीके कुकूर! लाज लगैत अछि मुदा लिखय पडत! जे बाहर गेली से बाहरे, मे घर पर छथि ओ घरे! तखन लैंगिक विभेद के अन्त कोना हेतैक मिथिलामें? एकीसम शदीमें विकास तखनहि संभव जखन जीवनरूपी पहिया समान अधिकार के बुनियाद पर चलत। अहु तरहें हम सभ पिछडल छी, सुधार लेल कोनो खास मजबूत प्रयास केम्हरौ सऽ नहि होइछ। कि कहू!
तखन एक बेर जोर लगाउ, एक बेर मिलियौ सभ एक ठाम आ देखियौक जे परिवर्तन कोना नहि होइत छैक! अगिला बेर जे दिल्लीमें मिथिला राज्य लेल धरना हेतैक ताहिमें अपन-अपन लगरपन (असगरे पहाड तोडयवाला अहं) के परित्याग कय तेना समन्वय करियौक जे समूचा ब्रह्माण्डमें मिथिला के विदेह सभ जागि गेलौक से सूचना जाय!
उद्देश्य किछु आ परिणाम उल्टा
बिहार बनल कारण आधुनिकताके वयार आ बुद्ध सऽ जुडल लोकप्रियता के मोल संग अलग-अलग संस्कृतिके एक संग जोडि रखबाक प्रेरणा तत्त्व हावी छल। लेकिन बड पैघ परिवार बनला सऽ विकास तऽ दूर लोक-संस्कृतिके संरक्षण तक नहि कैल जा सकल। अन्य राज्यक तुलना बिहार अति पिछड़ल राज्य बनल रहल। बादमें उड़ीस टूटल, फेर झारखंड टूटि गेल आ अपन मौलिकताक संरक्षण लेल पूरजोर प्रयासमें लागल अछि। अंग्रेजे द्वारा बनायल गेल मूल राज्य बंगाल सऽ निकलल बिहार, बिहार सऽ निकल उड़ीसा आ झारखंडय आ आब जे बिहार बचल अछि ताहिमें तीन अलग-अलग संस्कृति मिथिला, मगध आ भोजपुर संयुक्त रूपमें अछि। लेकिन तिनू के विकास गति बिहार-बिहारी के नाम तर धँसल अछि। बुद्धक विहार क्षेत्र सऽ बनल बिहार जाहि परिकल्पना पर बनायल गेल आखिर एतेक पिछड़ल किऐक रहल, मंथन योग्य विषय बुझैछ। कहबी छैक जे ढेर जोगी मठ उजाड़! कहीं बिहारक हाल यैह कारण सऽ तऽ एहेन नहि बनि गेल? आइयो केन्द्रमें बिहारक मूर्ति द्वारा मुख्य कार्यक जिम्मेवारी वहन कैल जाइछ, लेकिन अग्र पंक्तिमें कियो बिना चमचागिरीके प्रवेश नहि पाबि सकैत अछि। कतबो शक्तिशाली नेता हो लेकिन राष्ट्रीय नेताक छवि पाबयवाला बिहारी नेता के? किछु-किछु रहल ललित बाबुमें तऽ आब किछु-किछु देखाय पड़ैछ नितीश कुमारमें दृ लेकिन मूल संस्कार के रक्षा करय लेल हिनकहु सभमें दमवाली बात देखय लेल नहि भेटैछ। इतिहास गवाह छैक जे यदि अपन मूल डीह आ मूल संस्कृतिके कोनो परिवार त्याग केलक तऽ संसारक भीडमें कतय हेरा गेल से कियो नहि बुझि सकल। उदाहरण लऽ लियऽ! गामक फल्लाँ बाबु कलेक्टर बनलाह आ शहरे रहि गेला, एगो बेटा अहमदाबाद, दोसर जहानाबाद आ तेसर मुर्शिदाबाद! बेटी सेहो लखनउके नबाबे संग! तिनकर सभक संतान होशंगाबाद, जम्मू आ मथुरा-वृन्दावन! अपन सहोदरके कि हालत सेहो दोसर के पता नहि। बिखैर गेला पूरा परिवार! छैथ कतहु, हमरा कि पता! बिहार बनि गेल बिखरल परिवार समान कारण ढकोसला विकास के नाम पर सेहो आब जखन एक प्रखर पुत्र नितीश अपन लगन सऽ किछु कार्य करबाक पैंतरा करैत छथि तखन, अवश्य बिहारी एक सम्मानजनक पहचान बनि गेल अछि। लेकिन समेटल परिवार, विकासशील परिवार के ई लक्षण कदापि नहि जे फल्लाँ बाबु कलेक्टर साहेबक परिवारके कहलहुँ। भगवती घरमें बादूड़ घरवास करैत छन्हि एखन!
मिथिला राज्य यदि आजुक बिहारके अस्मिताक विरुद्ध अछि तऽ विकास लेल कि सोचलहुँ? ओ जे पेपर मिल आ सुगल मिल सभ छल तेकरा पुनर्स्थापित करबाक लेल कि प्रगति अछि? साक्षरताके दर बढाबय लेल आ शिक्षाक नीक प्रसार लेल अनिवार्य मातृभाषामें शिक्षा पद्धति अनुरूप मैथिली संग दुर्व्यवहार कहिया रूकत? सामरिक रूपमें मिथिलाक अधिकांश भूमिके बाढमुक्त करबाक लेल नदीके जोड़बाक परियोजना, नहर निर्माण, झील संवरण, एहि सभपर कोनो योजना एखन धरि कार्यान्वयन किऐक नहि भेल? मिथिलाक विशेष कृषि उत्पाद जेना पान, मखान, माछ दृ एकर व्यवसायीकरण-वैज्ञानिकीकरण कहिया होयत? कोनो अनुसंधानो भेल एहि सभ तरफ? सरकार या सरकारके नुमाईंदाकेर कोनो ध्यान अछि एहि तरफ? एतेक रास पोखैर छैक, एतेक रास भूमि छैक, एहेन मीठ मोडरेट क्लाइमेट छैक३. तऽ ध्यान केकर जेतैक एहि सभ के समुचित संवरण-संवर्धन दिस? शिक्षाक केन्द्र रहल मिथिला, आइ मैथिलकेँ कोटा आ बेंगलुरु के संग पुद्दुचेरी जाय के बाध्यता किऐक? सरकारी रोजगार नहि उपलब्ध रहलाके कारण, सभ रोजगारोन्मुख बनैत उच्च स्तरीय पढाइ सऽ विमूख अपन भूमिके बंजर छोडि पलायन करय लेल बाध्य, समाधान लेल सोच कि? उलटे यशगान जे अच्छा है, चाँदपर भी बिहारी जाकर रोजगार कर सकता है कहि फूला देनाय आ एम्हर कंबल ओढि घी पिबय लेल बस मंत्री, ठीकेदार, दलाल, आदि बेहाल? एहेन भरुवागिरी सोच बिहारमें किया? आ तखन यदि मिथिला राज्य लेल माँग अलग होयत तऽ अपने में चैत-चैत खेलाइत जाँघपर थाप मारयके प्रवृत्ति कियैक?


text:
- छठ पूजा पर गाम केना जाएल जाए एकटा बड़का सवाल बनि गेल अछि. ट्रेन टिकट लेल मारामारी मचल अछि. कोनो ट्रेन मे टिकट नहिं बाचल अछि. वेटिंग टिकट नहिं मिलि रहल अछि. सभ तीन मास पहिने कटि चुकल अछि. पटना...दरभंगाके लेल जे छठ स्पेशल ट्रेन चलाएल जा रहल अछि. ओकरो सेहे हाल अछि. कोढ मे खाज के काज कएलक राज ठाकरे मामला पर बिहार मे ट्रेनक रोकनाय आओर स्टेशन पर तोड़फोड़. एकर कारण कइटा ट्रेन रद्द भs गेल. जाही कारण कतेक लोक घर जाए सं वंचित रहि गेलाह. आब मन मसोसले...तोड़फोड़ करय वाला सभ के कोइस रहल छथिन्ह. गाम जाए के मन रहैत प्रोग्राम कैंसिल करय पड़लन्हि. कोनो रिजर्वेशन काउंटर पर जाउ... एजेंट के पास जाउ सभ सं बेसि भीड़ बिहार जाए वाला लोक सभ के अछि... मुदा टिकट नहिं मिलला सं निराश छथिन्ह. कतेक लोक त हिम्मत कs बस सं कई ठाम होएत निकलि गेलाह अछि. आओर कतेक लोक ट्रेनक भीड़भाड़ मे लटकैत... फटकैत जा रहल छथिन्ह. एहि भीड़भाड़ मे जे पहिने सं टिकट रिजर्वेशन करौने छथि ओ त निश्चिंत छथि मुदा स्टेशन पर पहुंचैत हुनको हाल कोनो नीक नहिं रहि जाए छनि. स्टेशन पर एतेक भीड़ जे गाड़ी पर चढ़य मे बारहो गत भs जा रहल अछि.
नवका- पुरनका लेख सर्च करु...
केना जाएब गाम...
1 टिप्पणी:


text:
सत्ताधारी जदयू आ मुख्यमंत्री नीतीश कुमार निर्णय लेलनि जे हुनक दल को कोनो दागी विधायक कें अपन प्रत्यासी नहि बनाओत। पार्टी सूत्रक मुताबिक एहन नेता लग संदेश सेहो पहुंच गेल अछि।
रैबदिन राइत करीब आधा दर्जन पार्टी नेता प्रदेश अध्यक्ष बशिष्ठ नारायण सिंह सं भेट क’ अपन पक्ष सेहो रखलनि। अहिमे डुमराव कें जदयू विधायक ददन पहलवान आ गोपालगंज विधायक अमरेंद्र पांडेय प्रमुख छलाह। जानकारी कें मुताबिक जदयू डुमराव सं ददन कें स्थान पर पार्टी प्रवक्ता अंजुम आर कें मैदान मे उतारल जा रहल अछि।
रैबदिन राइत जदयू प्रदेश अध्यक्ष कें घर किछू वकील सेहो बजाओल गेल छल। पार्टी कें जाहि प्रत्याशि पर कोनो मामला दर्ज होयत हुनका जदयू स्क्रीनिंग कमेटी कें समक्ष शपथ पत्र देबय परत आ वकील एहन शपथ पत्र कें पड़ताल करत जाहिसं आयोग द्वारा कोनो पर्चा पर कोनो आपत्ति नहि आबय।
ओतय दोसर ओर एनडीए मे सीट कें बंटवारा कें औपचारिक ऐलान रैबदिन सेहो नहि भ’ सकल । बहुत दिनक तर्ज पर जदयू वा भाजपा मे सीट वा उम्मीदवार कें अंतिम रूप देबाक लेल मैराथन बैठक जारी रहल। पटना मे जतय जदयू अध्यक्ष सीएम नीतीश कुमार कें आवास पर पार्टी केर कोर कमेटि कें बैठक भेल त’ भाजपाक बैठक दिल्ली मे अध्यक्ष जेपी नड्डा कें आवास पर भेल, जाहिमे बिहार भाजपा कें नेता शामिल भेला। संभावना जताओल जा रहल अछि जे आब सोमदिन एनडीए कें ओर सं सीटक संगहि उम्मीदवारक नाम कें औपचारिक ऐलान कयल जायत।


text:
ⓘ पन्ना नाइक
पन्ना नाइक गुजराती भाषाक भारतीय कवयत्री आ कहानीकार छी, जे सन् १९६० सँ संयुक्त राज्य अमेरिकाक फिलाडेल्फियामे रहैत अछि। स्थानीय विश्वविद्यालयमे काम करैत ओ अपन आसपासक दुनिया सँ तैयार कएल गेल कवितासभ लिखलक। हुनकर पुस्तक प्रवेश क आलोचनात्मक प्रशंसा भेटल आ ओ तखने सँ बहुत रास कविता सङग्रह प्रकाशित केनए छल।
1. जीवनी
पन्ना नाइकक जन्म २८ दिसम्बर सन् १९३३ क बम्बई एखन मुम्बई मे धीरजलाल मोदी आ रतनबेनक घर भेछल । हुनकर दादा छगनलाल मोदी १८५७-१९४६ बडोदा राज्य क शिक्षा निरीक्षक छल आ ओ लोकप्रिय ऐतिहासिक कथा इरावती लिखने छल। हुनकर परिवार सूरत सँ छल। हुनकर माता रतनबेन गुजराती आ संस्कृत धार्मिक आ धर्मनिरपेक्ष कवितासभ कऽ पाठ केनए छल, जेहि सँ हुनका कवितामे रुचि बढल छल। ओ अपन अध्यन बी.ए. सन् १९५४ मे आ सन् सन् १९५६ मे अपन एम.ए. गुजराती आ संस्कृत सँ सेन्ट जेवियर्स कलेज बम्बई विश्वविद्यालय एखन मुम्बई विश्वविद्यालय सँ केलक। सन् १९६० मे, ओ विवाह क संयुक्त राज्य अमेरिका चलि गेल। ओ सन् १९६२ मे ड्रेक्सेल युनिवर्सिटी, फिलाडेल्फिया सँ पुस्तकालय विज्ञान मे विज्ञान स्नातकोत्तर पुरा केलक। आ फेर सन् १९७३ मे दक्षिण एसियाई अध्ययनमे विज्ञान स्नातकोत्तर पेन्सिल्वेनिया विश्वविद्यालय, फिलाडेल्फिया सँ केलक। ओ सन् १९६४ सँ सन् २००३ धरि पेन्सिल्वेनिया विश्वविद्यालयमे वान पेल्ट लाइब्रेरीमे पुस्तकालय अध्यक्ष आ ग्रन्थकारक रूपमे कार्य केलक। ओकर बाद सन् १९८५ सँ सन् २००२ धरि गुजरातीक प्रोफेसर रहल। हुनकर पति निकुल नाइक क सन् २००४ मे निधन भा गेल छल। सन् २०१५ मे, ओ एकाउन्टेन्ट नटवर गान्धीक साथ भावनात्मक रूप सँ सम्मलित छल।
2. कविता
पन्नाक कवितामे आधुनिक शहर आ विदेशी देशमे रहैवाली महिलाक भावनासभक दर्शाएल गेल अछि। ओ पुरुषसभक साथ ओकरसभक सम्बन्धसभ, विवाहित जीवनक भ्रम, आशासभ आ पिडितासभक अपन कवितासभमे कैद करैत अछि। ओ अमेरिकी कवि ऐनी सेक्सटन सँ प्रभावित अछि जकर लव पोयम्स सन् १९६७ मे हुनका कविता लिखए क लेल प्रेरित केलक। ओ भारतीय आ पश्चिमी काव्य परम्परासभ सँ प्रेरणा लैत अछि। हुनका पहिल कविता सङग्रह प्रवेश सन् १९७५ छल जहि हुनका प्रशंसा भेटल छल। फिलाडेल्फिया सन् १९८१, निस्बत सन् १९८१, अर्सपरास सन् १९८१, अवनजवन सन् १९९१, रङ्ग जरुखे सन् २००५, चेरी ब्लसम सन् २००४, केटलक काव्यो सन् १९९० हुनकर कविता सङग्रह छी। सुरेश दलाल द्वारा सम्पादित अब तो बात फैल गई मे हुनकर निबन्धक सङकलन अछि।


text:
अयाची मिश्रक प्रतिमा क भेल अनावरण
चमैनिया दायक प्रतिमा सेहो स्थापित कैल गेल
मधुबनी – मिथिलांचल शिक्षा आ न्याय दर्शन क केंद्र रहल अछि । हमर माननाय अछि जे जाहि तरह बिहार क विकास बिना भारत क विकास संभव नहि, ओनहिते मिथिला क विकास बिना बिहार क विकास कए परिकल्पना नहि कैल जा सकैत अछि। ई गप मुख्यमंत्री नीतीश कुमार अयाची डीह विकास समिति दिस स आयोजित अयाची मिश्र और चमैनियाक प्रतिमा अनावरण समारोह मे शिरकत करैत कहलाह ।
मुख्यमंत्री कहलथि जे हमरा पर्यावरण क रक्षा लेल सेहो संक्लपित होमय पड़त । पकृति क संग छेड़छाड़ करब भविष्य मे बड्ड भारी पड़त । एबरी बेरुका बाढ़ि ओहिक नतीजा अछि । ऑंगा मिथिला क नैतिकता क बड़ाई करत ओ कहला जे जखन अयाची मिश्र अपन वादा क अनुसार अपन पहिलुका कमाई जे कि ओहि समय लाखो मे होएत क अपन वादा अनुसार हुनकर दाई ( प्रसव करौनिहार दाई ) क अपन वादा क अनुसार दए देलक । ओ महिला सेहो ओ पाय कए सामाजिक सरोकार लेल पोखरि खुनेबा मे लगा देलक, एहि से ओ समय क नैतिकता क ऑंकल जा सकैत अछि । आजुक मिथिला मे ओहि नैतिकता क बड्ड कमी अछि ।
अयाची मिश्र क काल्पनिक प्रतिमा क भेल अनावरण
पिछला छ: सौ साल से जे महान विभुति क बारे मे लोग खाली सुनैत रहल आबि रहल छल हुनका लोग आब देखि सकत । शनि दिन जहिना मुख्यमंत्री एहि प्रतिमा क आवरण केलथि लोगक माथ अपने आप चौड़गर ललाट, लंबा कान, सफेद वर्ण आ गले मे माला लटकेने गंभीर चेहरा वाला स्वरूप लग अपने आप झुकैत चलि गेल । अयाची मिश्र क संग मुख्यमंत्री चमैनिया दाय क प्रतिमा स अनावरण सेहो केलथि । हलॉंकि ओ प्रतिमा क स्थापना चमैनिया डाबर पर होनाय तय भेल छल मुदा ओहिठाम पानि हेबाक कारण बाद मे ओतय एहि प्रतिमा क स्थापना कैल जाएत ।


text:
सर्वत्र लेखक सम्मानित होइत छथि, प्रकाशककें अर्थ आ प्रतिष्ठा-लाभ होइत छनि. मुदा, जाहि आधारपर ओ सब यश आ अर्थ-लाभ करैत छथि, ओहि पाठकवर्गकेँ केओ नहि जनैत अछि, ने केओ पुछैत छनि. गत किछु दशकमे पोथी पढ़बाक प्रवृत्ति कमल अछि. इंटरनेट ओहिमे आर सहायक भेलैक अछि.
एहि सभकेँ देखैत ‘यदुनाथ सार्वजनिक पुस्तकालय’(लालगंज, सरिसब-पाही, मधुबनी) मैथिली एवं संस्कृतक विशिष्ट साहित्यकार जे. वी.एम. संस्कृत कालेज, मुम्बइक पूर्व प्रधानाचार्य पं. श्यामानन्दझा(1906-1949ई)क स्मृतिमे पाठककेँ सम्मानित करब आरम्भ कएलक अछि. एहि योजनाक अन्तर्गत पुस्तकालयसँ निर्गत सर्वाधिक पोथी पढ़निहारकेँ प्रत्येक वर्ष एकैस सए एक टाका, अंगवस्त्र आ प्रशस्तिपत्रक संग सम्मानित कएल जएतनि. पहिल ‘पं. श्यामानन्दझा स्मृति-पाठक-सम्मान’ समारोहक आयोजन 27 जुलाइ, 2015केँ, पं.झाक एकसए दशम जन्मदिनक अवसरपर पुस्तकालय परिसरमे भेल.
उक्त अवसरपर साहित्य अकादमीसँ पुरस्कृत डा. रामजी ठाकुर, वर्ष 2014मे सर्वाधिक पोथी पढनिहार श्रीउमानाथ मिश्रकेँ सम्मानित कएलनि. मुख्य अतिथि छलाह राष्ट्रपतिसँ सम्मानित डा. किशोरनाथ झा. कार्यक्रमक आरम्भ शिवानी कुमारी द्वारा श्यामानन्द झाक संस्कृत आ मैथिली रचनाक गायन/पाठसँ भेल. नीतू कुमारी हुनक व्यवहारिक गीत प्रस्तुत कएलनि. प्रो. विश्वेश्वर मिश्र, डा.यशोदानाथ झा, अमल कुमार झा, शैलेन्द्र आनन्द, डा. शिवशंकर श्रीनिवास, डा.रमानन्द झा‘रमण’क संग परिसरक गणमान्य व्यक्ति मैथिली आ संस्कृत साहित्यमे पं. श्यामानन्द झाक अवदान एवं साहित्यक प्रचार-प्रसारमे पाठकक महत्त्वपर पर विचार व्यक्त कएल.
पुस्तकालय-प्रभारी मदन कामति जनौलनि जे एहि सम्मानक निर्णयक घोषणाक उपरान्त पोथी पढ़बाक प्रतिस्पर्द्धा बढ़ि गेल अछि. पुस्तकालयक अध्यक्ष, पं. जीवनाथ मिश्र ‘यदुनाथ सार्वजनिक पुस्तकालय’ द्वारा ग्रामीण-क्षेत्रमे विद्या-प्रचार आ युवावर्गक सक्रियताक लेल कएल जाइत प्रयासक जनतबक संग स्वागत कएल. प्रो. अशर्फी कामति धन्यवाद ज्ञापन कएलनि.
(रिपोर्ट-फोटो : रामानंद झा 'रमण')


text:
पतञ्जलि
पतञ्जलि योगसूत्रक रचनाकार छथि जे हिन्दूसभक छः दर्शन ( न्याय, वैशेषिक, सांख्य, योग,मीमांसा, वेदान्त)मे एकटा छी। भारतीय साहित्यमे पतञ्जलि लिखने ३ मुख्य ग्रन्थसभ पावैत अछि योगसूत्र, अष्टाध्यायीमे भाष्य, आ आयुर्वेद ग्रन्थ। कुछ विद्वानसभक मत अछि कि ई तीनटा ग्रन्थसभ एके व्यक्तिसँ लिखने अछि ; आनोके धारणा अछि ई यी ग्रन्थसभ विभिन्न व्यक्तिसभ लिखने छथि। पतञ्जलि पाणिनिक अष्टाध्यायीउपर अपन टीका लेखने अछि जेकरा महाभाष्य कहैत अछि (महा+भाष्य(समीक्षा,टिप्पणी,विवेचना,आलोचना)। ई ग्रन्थसभक निर्माणकाल २०० ई० पू० निर्धारण केने अछि ।
जीवन[सम्पादन करी]
पतञ्जलि काशीमे ईसा पूर्व दोसर शताब्दीमे छल । उनकर जन्म गोनारद्य (गोनिया)मे भेल छल मुदा ओ काशीक नागकूपमे बसल छल । ई व्याकरणाचार्य पाणिनीक शिष्य छल । श्रावण कृष्ण पञ्चमी (नागपंचमी)क दिन हिन्दू धर्मावलम्वीसभक घरमे नागके चित्र बनावैके चलन अछि कियाकी उनकर जन्म एही दिन भेल आ हुनका शेषनागक अवतार मानैत अछि।
योगदान[सम्पादन करी]
पतञ्जलि महान् चिकित्सक छल आ हुनका 'चरक संहिता'क परचयिता मानैत अछि। 'योगसूत्र' पतञ्जलिक प्रमुक ग्रन्थ छी। पतञ्जलि रसायन विद्याक विशिष्ट आचार्य छल - अभ्रक विंदास, अनेक धातुयोग आ लौहशास्त्र उनकर देन छी । पतञ्जलि संभवत: पुष्यमित्र शुंग (१९५-१४२ ई.पू.)क शासनकालमे छल । राजा भोज हुनका तनक साथ मनक सेहो चिकित्सक कहल जाइत अछि।
- योगेन चित्तस्य पदेन वाचां मलं शारीरस्य च वैद्यकेन।
- योऽपाकरोत्तं प्रवरं मुनीनां पर जलिं प्रा जलिरानतोऽस्मि।।
(अर्थात् चित्त-शुद्धिक लेल योग (योगसूत्र), वाणी-शुद्धिक लेल व्याकरण (महाभाष्य) आ शरीर-शुद्धिक वैद्यकशास्त्र (चरकसंहिता) दऽ वाले मुनिश्रेष्ठ पतञ्जलिके प्रणाम ! )
ई.पू. द्वितीय शताब्दीमे 'महाभाष्य'क रचयिता पतञ्जलि काशी-मण्डलक निवासी छल । मुनित्रयक परम्परामे ओ अन्तिम मुनि छल । पाणिनी पछा पतञ्जलि सर्वश्रेष्ठ स्थानक अधिकारी पुरुष मानैत अछि। ओ पाणिनी व्याकरणक महाभाष्यक रचना करै एकरा स्थिरता प्रदान केलक। ओ अलौकिक प्रतिभाक धनी छल व्याकरणक अतिरिक्त अन्य शास्त्रसभमे सेहो उनकर समान रूप अधिकार छल । व्याकरण शास्त्रमे उनकर बातके अन्तिम प्रमाण मानैत अछि। ओ अपन समयक जनजीवनक पर्याप्त निरीक्षण केने छल । अत: महाभाष्य व्याकरणक ग्रन्थ हुनकर साथ-साथ तत्कालीन समाजक विश्वकोश सेहो छल । पतञ्जलिके शेषनागक अवतार मानैत अछि। द्रविड देशक सुकवि रामचन्द्र दीक्षित अपन 'पतञ्जलि चरित' नामक काव्य ग्रन्थमे उनकर चरित्र के सम्बन्धमे कुछ नये तथ्यों की सम्भावनाओंको व्यक्त कएल गेल अछि। उनकर अनुसार आदि शंकराचार्य के पितामह गुरू आचार्य गौडपाद पतञ्जलिक शिष्य छल मुदा तथ्यसभक अभावसँ ई बातक पुष्टि नै होएत।
प्राचीन विद्यारण्य स्वामी अपन ग्रन्थ 'शंकर दिग्विजय'मे आदि शंकराचार्यमे गुरू गोविन्द पादाचार्यके पतञ्जलिक रूपान्तर मानने अछि। ई प्रकार उनकर सन्बम्ध अद्वैत वेदान्तक साथमे जोडलक ।
काल निर्धारण[सम्पादन करी]
पतञ्जलिक समय निर्धारणक सम्बन्धमे पुष्यमित्र कण्व वंशक संस्थापक ब्राह्मण राजाक अश्वमेध यज्ञसभक घटनाके लऽ सकै छी। ई घटना ई.पू. द्वितीय शताब्दीक छी। एकर अनुसार महाभाष्यक रचनाक काल ई.पू. द्वितीय शताब्दीक मध्यकाल अथवा १५० ई.पूर्व बमानैत अछि। पतञ्जलिक एकमात्र रचना महाभाष्य छी जे उनकर कीर्तिके अमर बनावैके लेल पर्याप्त अछि। दर्शन शास्त्रमे शंकराचार्यके जे स्थान 'शारीरिक भाष्य'क कारण प्राप्त अछि, ओही स्थान पतञ्जलिके महाभाष्यक कारण व्याकरण शास्त्रमे प्राप्त अछि। पतञ्जलि ई ग्रन्थक रचना करै पाणिनीक व्याकरणक प्रामाणिकतामे अन्तिम मोहर लगालक ।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- काशीका विभूतिहरू - श्री पतञ्जलि
- पतंजलि कृत योगसूत्र
- पतंजलि कृत व्याकरणमहाभाष्य
- महर्षि पतंजलि - भारतीय मनोवैज्ञानिक (वेबदुनिया)


text:
मैथिली सिनेमाक इतिहासमे
मैथिलीक पहिल रंगीन फ़िल्म जय बाबा बैद्यनाथक नाम दबल अछि। 1979मे प्रदर्शित धार्मिक
फ़िल्म जय बाबा बैद्यनाथक निर्माण "मधुश्रावणी" नामसं भेल छल। मुदा तत्कालीन
परिवेशमे एहिमे मैथिली भाषाक अलावा,आनो भाषाक प्रयोग करय
पड़ल छल। विश्वजीत, सोमा सालकर, विपिन गुप्ता, त्रिलोचन झा , बकुल अभिनित एहि फ़िल्मक
निर्देशन कयने छलाह हिन्दी सिनेमाक स्थापित गीतकार, निर्माता ओ निर्देशक दरभंगा निवासी प्रह्लाद शर्मा । संगीत देने छलैथ
प्रसिद्ध संगीतकार वी बल्सारा। मैथिली साहित्यकार आचार्य सोमदेव आओर पं चन्द्रनाथ
मिश्र ' अमर'क अतिरिक्त प्रह्लाद
शर्मा एहि फ़िल्मक गीत लिखने छलैथ।
यश प्रोडक्शन्स केर
बैनरक अधीन बनल एहि फ़िल्ममे कुल आठटा गीत अछि- (1) कखन हरब दुख मोर, (2) बर के देख गे माई (अमर
जी), (3)
लिखलहुं
हं चिट्ठी,
(4) सावन
आवन कहि गेल,
(5) तोहर
गोर गोर अंग (सोमदेव),
(6) मोहे
दर्शन दो अविनाशी,
(7) तुझे
कौन कहेगा दानी,
(8) रुठ
कर जाते कहां सनम । फ़िल्मक किछु गीतके छोड़िकए बाकीं सब गीत मैथिलीये में अछि मुदा
ई गीत सब उपलब्ध नहिं भ पाबि रहल अछि। मो रफ़ी द्वारा गावल हिन्दी गीत उपलब्ध अछि।
निर्माता, निर्देशक आ गीतकार
प्रह्लाद शर्मा आठ गोट फ़िल्मक निर्देशन केने छलैथ- वही लडकी (1967), प्यार (1969), धूप छॉंव (1977), रातेर कुहेली (1988), विद्यापति (1964), रंगेर कुएली (1988), प्रें की गंगा (1971) आ जय बाबा बैद्यनाथ (1979)
"जय बाबा बैद्यनाथ"
प्रह्लाद शर्मा आऒर वी वलसाराक अन्तिम फ़िल्म छल।
प्रस्तुति- भास्कर झा


text:
नवका- पुरनका लेख सर्च करु...
मैथिली सुगम संगीत
दरभंगा रेडियो स्टेशन सं 2 फरवरी सं मैथिली सुगम संगीत के प्रसारण शुरू होएत. मैथिली सुगम संगीत के प्रसारण भोर मे सात बजिsक दस मिनट पर शुरू कएल जाएत. अहां एकरा सांझ मे प्रसारित होए वाला सिंगरहार कार्यक्रम मे सेहो सुनि सकय छी. मैथिली सुगम संगीत के लेल अखन नीक –नीक गीतकार सभ के रचना के संगीतबद्ध कराबय के काज अंतिम तरण मे अछि. एहि सुगम संगीत मे अहां के नव- नव कलाकार के आवाज सं परिचित होबय के मौका मिलत. एहि नव-नव कलाकार के चयन आकाशवाणी दरभंगा के तरफ सं भेल स्वर परीक्षा सं कएल गेल छनि. एहि के लेल दरभंगा... मधुबनी... समस्तीपुर... सहरसा... मधेपुरा...सीतामढ़ी... शिवहर के सैकड़ों लोकक आवेदन जमा भेल छल. स्वर परीक्षा पिछला साल अगस्त मे भेल छल आओर परिणाम सेहो अगस्ते मे निकलल छल. अगर सभ किछ ठीक रहल त एहि साल मार्च मे सेहो स्वर परीक्षा लेल जाएत. एहि सं मिथिला... मैथिली के कलाकार सभ के नीक मौका मिलय छनि. अखनो जिनका लगय छनि कि हुनकर आवाज मे दम छनि...सुगम संगीत लायक छनि... हुनका दरभंगा रेडियो स्टेशन के सम्पर्क मे रहबाक चाही. दरभंगा रेडियो स्टेशन सं अखन दू दिन फोन इन कार्यक्रम सेहो चलैत अछि. सुप्रभात दरभंगा के नाम सं. किछ दिन बाद अहां के बाकी के आओर दिन नमस्कार मिथिला नाम सं फोन इन कार्यक्रम सेहो सुनय लेल मिलत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सीतामढ़ी। मुख्यमंत्री नीतीश कुमार कहला अछि जे मां सीताक दर्शन मात्र स वर्षा होइत अछि। जाहि ठाम मां सीता क जन्म हो ओहि ठाम अकाल नहि पड़ि सकैत अछि। हमरा विश्वास अछि जे मां सीता एक बेर फेर वर्षा क मांग पूरा करतथि।
मुख्यमंत्री बुधदिन सीतामढ़ी स्टेशन परिसर मे पर्यटन विभाग, राज्य सरकार आ बिहार स्टेट टूरिज्म डेवलपमेंट कारपोरेशन क संयुक्त प्रयास स बनल जानकी उद्भव प्रतिमा क अनावरण समारोह कए संबोधित क रहल छलाह। मुख्यमंत्री कहला जे इ इलाका क महत्ता क अनुरूप काज भेल अछि। सीतामढ़ी दर्शनीय स्थल बनत आ मां जानकी उद्भव क छवि सीतामढ़ी कए नव पहचान देत। दुनिया क लोक वयोवृद्ध शिल्पकार फणिभूषण विश्वास कए मां जानकी उद्भव क परिकल्पना लेल स्मरण करत। मुख्यमंत्री कहला जे अकाल पड़ला पर राजा जनक क हल चलेबा स सीता धरती स प्रकट भेलीह आ हुनक प्रकट होइत बर्षा भेल। राजा जनक जेकां हमहूं वर्षा नहि भेला पर राज्यक स्थिति स चिंतित छी। राज्य मे खंड-खंड वर्षा भ रहल अछि। मुख्यमंत्री कहला जे ओ सेहो सीतामढी क धरती स आइ किछु मांगबा लेल आयल छथि। अल्पवृष्टि स जूझि रहल बिहार मे वर्षा लेल हम प्रार्थना करैत छी। मां सीता सुखाड़ क संकट दूर करथि, फसल नीक दथि। नीतीश कहला जे हुनका विश्वास अछि जे वर्षा होएत। ओ कहला जे सीतामढ़ी क धरती स जहिया जहिया ओ किछु मंगलथि अछि, हुनका भेटल अछि। आइ जानकी उद्भव झांकी क अनावरण भेल अछि, आइ फेर वर्षा होएत। मुख्यमंत्री कहला जे सरकार कोनो क्षेत्र संग दोहरा व्यवहार नहि करैत अछि। गठबंधन टूटलाक बाद सरकार क कोनो नीति मे बदलाव नहि भेल अछि। नीतीश कहला जे ओ बिहार क सबटा दर्शनीय आ ऐतिहासिक स्थल क विकास मे लागल छथि। पर्यटन स्थल क रूप मे नव नव स्थलक विकास भ रहल अछि। जे योजना पहिने स चलि रहल अछि ओ समय पर पूरा होएत। पूर्व पर्यटन मंत्री आ भाजपा विधायक सुनील कुमार पिन्टू पर चुटकी लैत मुख्यमंत्री कहला जे निराश नहि होउ। पर्यटन विभाग क विकास मे अहांक मेहनत उल्लेखनीय अछि। हम अहां कए अपन मानैत छी। अहां स स्नेह अछि। कोनो राजनीति क मजबूरी होएत जे अहां अपन भाषण मे हमर नाम नहि लेल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
ई हाल नारायण जी के नहि हजारों लोक के छनि जे गाम-घर सं दूर दिल्ली...मुम्बई... हरियाणा आओर पंजाब दिस रहय छथिन्ह. पहिने जाए के मोन नहि छलन्हि आब भेलन्हि त टिकट
नहि.
नौकरी वाला लोक के इहे बड़ दिक्कत रहय छनि. पहिने छुट्टी नहि मिलय के कारण गाम जाए के प्रोग्राम नहि बनौने रहय छथिन्ह पर जौं केहुना एक-दू के छु्टटी के जोगाड़ कs लए छथिन्ह त टिकट नहि.
एहि बेर होली रवि दिन 20 मार्च के अछि. बड़ लोक गाम जाए चाहय छथिन्ह... मुदा ट्रेनक टिकट नहि मिल रहल अछि. लोक सभ भोरे-भोर उठि टिकट लेल रिजर्वेशन काउंटर पर लाइन मे लागि जाए छथिन्ह मुदा निराशा हाथ लागि रहल छनि.
दू-दू सय...ढाई-ढाई सय के वेटिंग लिस्ट वाला टिकट मिल रहल अछि जकरा कंफर्म होए के कोनो ठिकान नहि. कइटा ट्रेन मे तं वेटिंग लिस्ट वाला टिकट सेहो नहि मिल रहल अछि. आब लोक गाम जएताह त केना?
एकsतं ममता बनर्जी जी जेहिआ सं रेल मंत्री बनलखिन्ह बिहारक ट्रेन के हाल ओहिना खराब अछि. ओतेक भीड़ रहलाsहो पर नवका ट्रेन देबय मे कंजूसी बरतल गेल. दोसर जाट आंदोलन के कारण ट्रेन लेट आ रद्द भ रहल अछि.
एहि कारण सिर्फ बिहार जाए वाला मुसाफिर के नहि दोसर ठाम जाए वाला लोक के सेहो दिक्कत भ रहल छनि. जाट आंदोलन के कारण होली स्पेशल ट्रेनके जाए पर सेहो सवालिया निशान लागल अछि.
रेलवे के करोड़ों रुपया के नुकसाल भ रहल अछि. मुदा वोट बैंकक राजनीति के कारण सरकार कान मे रूई डालि कs सुतल अछि. कोनो कार्रवाई नहि भ रहल अछि पटरी पर डेरा जमौने लोक पर.
लड़का...जवान लोक सभ तं कष्ट करि...केहुना ट्रेन ने लटैक...ठाड़ भ... लोक पर लोक चढि गाम चलिओ जाए छथिन्ह मुदा जिनका संग परिवार के आओर लोक रहय छनि ओ नहि जा पाबय छथिन्ह.


text:
वीर जबान
मातृभूमिक रक्षा लेल
शहीद भऽ जाइत छथि वीर जवान
समहारने छथि ओ देशक सीमान
नमन करैत अछी ‘किशन ,अहॉ छी वीर जवान।
मरब की जीयब
तेकर नहि रहैत छनि हुनका धियान
मुदा, देशक रक्षा लेल ओ सदखनि
न्योछाबर करैत छथि अपन जान।
सैनिक छथि ओ इन्सान
देशक दुश्मन पर रखैत छथि धियान
आतंकवादीक छक्का छोड़ा दैत छैक
परमवीर छथि, हिन्दुस्तानक वीर जवान।
महान छथि ओ वीर जवान, देशक खातिर
जे हॅंसैत-हॅंसैत देलथिहिन अपन बलिदान
भारतवासी गर्व करैत अछि अहॉ पर
नहि बिसरत कहियो अहॉक त्याग आओर बलिदान।
सीमा पार सॅं, केलक आतंकी हमला
कऽ देलियै आतंक के मटियामेट अहॉं
भऽ गेलहुँ अपने लहु-लुहान मुदा
आतंक सॅं बचेलहुँ सभहक जान
करगिल सॅ कूपवाड़ा तक
आतंकवादी सॅं लैत छी अहॉं टक्कर
अहॉंक वीरता देखि कऽ
अबैत छैक ओकरा चक्कर।
बीर जबान यौ बीर जबान
समहारने छी अहॉं देशक सीमान
कोना कऽ हेतै देशक रक्षा
सदखनि अहॉ रहैत छी हरान।
:- किशन कारीग़र-:
परिचय:-जन्म- 1983ई0 कलकता में मूल नाम-कृष्ण कुमार राय किशन’।
पिताक नाम- श्री सीतानन्द राय नन्दू’माताक नाम- श्रीमती अनुपमा देबी।
मूल निवासी- ग्राम-मंगरौना भाया-अंधराठाढ़ी जिला-मधुबनी बिहार।
हिंदी में किशन नादान आओर मैथिली में किशन कारीग़र के नाम सॅं लिखैत छी। हिंदी आ मैथिली में लिखल नाटक आकाशवाणी सॅं प्रसारित एवं दर्जनों लघु कथा कविता राजनीतिक लेख प्रकाशित भेल अछि।
वर्तमान में आकशवाणी दिल्ली में संवाददाता सह समाचार वाचक पद पर कार्यरत।
शिक्षाः- एम फिल पत्रकारिता एवं बी एड कुरूक्षे़त्र विश्वविद्यालय कुरूक्षेत्र सॅं।
हमर ईमेल:-hellomithilaa@gmail.com


text:
हैदराबाद : मैथिलीक मंचीय परम्पराक फेमस उद्घोषक, स्वनामधन्य कवि-साहित्यकार बुद्धिनाथ झाक मैथिली काव्य-संग्रह 'अक्षर-निर्झर' केर विमोचन 'देसिल बयना'क संस्थापक/संयोजक दयानाथ झा आ मिथिला सांस्कृतिक परिषद्, हैदराबादक अध्यक्ष आलोक कुमार झाक द्वारा दिनाँक ८/१२/२०१५ केँ हैदराबाद मे उपस्थित साहित्यानुरागी सभक समक्ष संपन्न भेल.
अहि कार्यक्रमक संचालन करैत क्रिएटिव कैंपस प्रकाशनक संस्थापक मोहन मुरारी झा अपन सम्बोधन मे एकरा एकटा ऐतिहासिक क्षण कहैत बजला जेँ आम लेखकक लेल पोथी प्रकाशनक असुविधाकेँ देखैत 'क्रिएटिव कैंपस प्रकाशन'क स्थापना प्रायः 6 मास पूर्व केने छलाह. आइ बुद्धिनाथ झाक कविता संग्रह 'अक्षर निर्झर'क हैदराबाद मे लोकार्पणक संग 'क्रिएटिव कैंपस' प्रकाशन सँ पहिल पोथी प्रकाशित करबाक हुनका सौभाग्य प्राप्त भेलनि अछि.
युवा साहित्यकार आ 'प्रवासी' पत्रिकाक संपादक विनय कुमार झा हुनक काव्यक विशेषता पर प्रकाश देइत कहलनि जे हिनक काव्य मे विद्यापतिक व्यंजना आ अपन बयनाक सौंदर्य प्रस्फुटित होयत अछि जेँ पाठक केँ जिनगीक सब अपरूप सँ अवगत करबैत ओहि मझधार मे एसगर नहि छोड़ि पुनः संभावनाक लोक मे झीकि अनैत अछि.
कवि बुद्धिनाथ झा प्रकाशित पोथीक दू टा रचना पाठ क' समस्त श्रोतालोकनि केँ मुग्ध कयलन्हि. कार्यक्रम मे उपरोक्त महानुभाव सभहक अतिरिक्त देसिल बयनाक अध्य्क्ष चंद्रमोहन कर्ण, महासचिव आ चर्चित युवा साहित्यकार मनोज शांडिल्य, विकास कुमार झा, शारदा झा, मीनाक्षी चौधरी आदि साहित्यप्रेमी लोकनिक उपस्थिति रहलनि.
रिपोर्ट : विकाश झा


text:
दड़िभंगा. मैथिली सिनेमा भनहि डिबिया ल' अपन अस्तित्व तकैत हो. मैथिल कलाकार भनहि फिल्म आ भूमिका लेल झखैत हो. मुदा मैथिल प्रतिभा एक बेर फेर अपन डंकाक स्वर सुना रहल अछि. ठीक एक साल पहिने मैथिली फिल्म 'मुखियाजी' आयल छल. नूतन तकनीक आ युवा निर्देशकक संगहि सीमित बजट केर ई मैथिली फिल्म दर्शक कें चौंका देने छल. मैथिली मे जतय एतेक अपडेट फिल्म बनयबाक सोचलो ने जाइत छल, विकास झा फिल्म बना लोकक सोझा आयल छलाह. कलेक्शन जे रहल हो मुदा फिल्म मुखियाजी नीक चर्चा बटोरने छल. संगहि मैथिली सिनेमा लेल नव आशा जागल छल.
मैथिली फिल्म मुखियाजी एखन फेर चर्चा मे अछि. असल मे सलमान खान केर फिल्म 'दबंग-2' केर पोस्टर पर सलमान केर स्टाइल मुखियाजी सं मैच क' रहल अछि. कतेको लोक एकरा नक़ल बतबैत छथि. जतय मैथिली सिनेमा सं बॉलीवुड केर सिनेमा मे नक़ल करबाक बात सपनो मे नहि सोचल जा सकैत अछि, ओतहि एकहि समान पोस्टर देखि आश्चर्य होयब स्वभाविक अछि. एहि विषय मे जखन मैथिली फिल्म 'मुखियाजी' केर निर्देशक विकास झा सं पूछल गेल त' ओ पहिने अपन हंसी रोकि नहि सकलाह फेर कहलनि जे हमरा सभ एक साल पहिने मुखियाजी कें एहिना प्रचारित केने छलहुं. दबंग 2 केर पोस्टर मुखियाजी सं मिलइए, त' एकरा नक़ल कहब उचित नहि, तखन ई संयोग अछि. मुदा एहि सं एतेक साबित होइछ जे मैथिली सिनेमा ककरो सं पाछू नहि अछि. निरंतर फिल्म निर्माण होइत रहल आ नव सोचक संग बढ़ल गेल त' मैथिल दोसर सं पहिने सोचइए आ जओ किछु करब शुरू कयल जाय त' दू डेग आगू भेल जा सकैत अछि. खैर जे हो मुदा मैथिली फिल्म दर्शक आ मैथिली समर्थक लेल ई अति आह्लादक विषय अछि.
(Report: मिथिमीडिया सिने ब्यूरो)
मैथिली फिल्म मुखियाजी एखन फेर चर्चा मे अछि. असल मे सलमान खान केर फिल्म 'दबंग-2' केर पोस्टर पर सलमान केर स्टाइल मुखियाजी सं मैच क' रहल अछि. कतेको लोक एकरा नक़ल बतबैत छथि. जतय मैथिली सिनेमा सं बॉलीवुड केर सिनेमा मे नक़ल करबाक बात सपनो मे नहि सोचल जा सकैत अछि, ओतहि एकहि समान पोस्टर देखि आश्चर्य होयब स्वभाविक अछि. एहि विषय मे जखन मैथिली फिल्म 'मुखियाजी' केर निर्देशक विकास झा सं पूछल गेल त' ओ पहिने अपन हंसी रोकि नहि सकलाह फेर कहलनि जे हमरा सभ एक साल पहिने मुखियाजी कें एहिना प्रचारित केने छलहुं. दबंग 2 केर पोस्टर मुखियाजी सं मिलइए, त' एकरा नक़ल कहब उचित नहि, तखन ई संयोग अछि. मुदा एहि सं एतेक साबित होइछ जे मैथिली सिनेमा ककरो सं पाछू नहि अछि. निरंतर फिल्म निर्माण होइत रहल आ नव सोचक संग बढ़ल गेल त' मैथिल दोसर सं पहिने सोचइए आ जओ किछु करब शुरू कयल जाय त' दू डेग आगू भेल जा सकैत अछि. खैर जे हो मुदा मैथिली फिल्म दर्शक आ मैथिली समर्थक लेल ई अति आह्लादक विषय अछि.
(Report: मिथिमीडिया सिने ब्यूरो)
[maithili, mithila, maithil, vidyapati, sahitya, maithili news, samad, maithili media, newspaper]


text:
हमर ईमेल:- hellomithilaa@gmail.com
नवका- पुरनका लेख सर्च करु...
सीतामढ़ी निर्मली रेल लाइन के सर्वे शुरू
मिथिला के लोकसभ के लेल एकटा नीक खबर अछि. खबर अछि जे सीतामढ़ी-निर्मली के बीच नवका रेल लाइन के लेल सर्वे के काज शुरू भ गेल अछि. पूर्व रेल मंत्री लालू प्रसाद यादवजी सीतामढ़ी सं निर्मली के जोड़य के मांग के अपन मंजूरी देने छलखिन्ह. मुदा हुनका मंत्री पद सं हटला के बाद लोक सभ के लागए लागल छल जे आब ई लाइन के काज ठंडा बस्ता मे डाएल देल जाएत. मुदा सर्वे शुरु होए के खबर सं लोक मे खुशी के एकटा नवका संचार होए लागल अछि. सीतामढ़ी सं निर्मली के बीच बनय वाला ई रेल लाइन करीब दू सय किलोमीटर के होएत. ई रेल लाइन सीतामढ़ी सं सोनबरसा... सुरसंड... भिटठामोड़... साहरघाट... उमगांव... जयनगर... तेनुआही... लदनियां... लौकहा... लौकही भ निर्मली के जोड़त.
उम्मीद अछि जे सर्वे के काज एक मास मे पूरा करि लेल जाएत. सर्वे के काज भेलाह पर अगर सभ किछ नीक रहल... रेलवे के नीक दृष्टि रहल त दुर्गापूजा बाद माटि भराय के...जमीन के ऊंच करय के काज शुरू करि देल जाएत. ई रेल लाइन अगर बनैत अछि त बिहार के लोक के त फायदा होएबे करत नेपाल के लोक सभ के सेहो सुविधा मिलतन्हि. ई पूरा इलाका बिहार आओर नेपाल के बॉर्डर वाला इलाका अछि आओर कई ठाम बॉर्डर के प्रमुख स्थान सं मिलैत अछि. भिट्ठामोर... साहरघाट... जयनगर... लौकहा... लौकही सभ बॉर्डर के पास अछि. भारत के लेल ई लाइन बनानाए सामरिक दृष्टि सं सेहो नीक रहत. संगहि संगह मिथिला के ई पिछड़ल इलाका के किछ विकास सेहो होएत.
सदस्यता लें टिप्पणियाँ भेजें (Atom)


text:
> आब होयत मार्च २०१३ मे
कलकत्ता/दड़िभंगा. मैथिली फिल्म फेस्टिवल केर साल, मास ओ तिथि बदलि गेल अछि. एही साल नवम्बर केर पहिल सप्ताह मे होमयवला ई फेस्टिवल आश्चर्यजनक रूप सं आगां घुसकायल गेल अछि. मैथिली फिल्म केर ५० साल पूर्ण भेला पर एहि तरहक आयोजन मैथिली प्रेमी लेल नीक संकेत अछि. मुदा मामिला एना बसिएने लोक हतोत्साहित छथि. मैथिली फिल्म अकादमी द्वारा १-४ नवम्बर २०१२ कें आयोजित होमयवला एहि कार्यक्रमक संयोजक शशि मोहन छथि. किछु दिन पहिने दड़िभंगा मे भेल अकादमी केर एक बैसार मे मैथिली फिल्म फेस्टिवल मार्च मे करबाक निर्णय भेल. मैथिली फिल्म प्रेमी मे एहि सं निराशा त' छनिए, आयोजकक असफलताक गन्ह सेहो आबि रहल अछि.
एहि सं पहिने एकटा आओर फिल्म फेस्टिवल केर आयोजनक घोषणा लोकक ध्यान खिचने छल. असल मे ओ दड़िभंगा इंटरनेशनल फिल्म फेस्टिवल छल. जारी विज्ञप्ति सं ई स्पष्ट भेल छल जे ओ आयोजन मैथिली फिल्म फेस्टिवल सं फराक अछि जे २०१३ केर पूर्वार्ध मे होयत. फिल्म प्रेमीक दुनू हाथ मे लड्डू छल. एहना मे मैथिली फिल्म फेस्टिवल केर डेट घुसकने दड़िभंगा इंटरनेशनल फिल्म फेस्टिवल केर मादें सेहो प्रश्न ठाढ़ होइछ. मैथिली फिल्म फेस्टिवल आ दड़िभंगा इंटरनेशनल फिल्म फेस्टिवल दुनू संगे होयत? वा कनिए आगां-पाछां? जओं से होइत अछि त' दुनू आयोजन कें घाटा होयत.
मैथिली फिल्म फेस्टिवल केर डेट घुसकल त' आब कहिया होयत से मास आ साल त' ज्ञात अछि तिथि अघोषित अछि. सूत्र सं भेटल जनतबक अनुसार फेस्टिवल केर डेट कतिपय कारणें घुसकाओल गेल अछि. पहिल कारण जे मानल जाइत अछि, एहि आयोजन कें राजनितिक गहमागहमी सं नवम्बर मे ओतेक प्रकाश नहि भेटत. एहि आयोजन मे राजनितिक लोकक संग पत्रकार सभ सेहो जुटल छथि, जे लोकनि नवम्बर मे ई आयोजन करबा सं बचय चाहैत छथि. मैथिली कार्यक्रम केर स्पोंसर भेटब अत्यंत कठिन अछि. संभव अछि एहू ल' कें एकरा घुसकाओल गेल अछि. संगहि नवम्बर मे भेने समय कम अछि आ आयोजक पूर्ण रूपें तैयार नहि भ' सकलाह अछि. ओना बैसार केर पूरा श्रृंखले अछि. मुदा तैयारी नहि भेल हो से कहल जा रहल अछि. ओना आयोजक दिस सं फिल्म व्यक्तित्व सभ द्वारा समयाभाव केर बहन्ने डेट घुसकयबाक बात सोझा आबि रहल अछि. जे हो मुदा एहना मे अयोजनक विश्वसनीयता ओ फिल्म प्रेमीक उत्साह मे बट्टा त' लगिते अछि. देखबाक चाही आगां की आ कोना होइत अछि? (Report: मिथिमीडिया सिने ब्यूरो)
एहि सं पहिने एकटा आओर फिल्म फेस्टिवल केर आयोजनक घोषणा लोकक ध्यान खिचने छल. असल मे ओ दड़िभंगा इंटरनेशनल फिल्म फेस्टिवल छल. जारी विज्ञप्ति सं ई स्पष्ट भेल छल जे ओ आयोजन मैथिली फिल्म फेस्टिवल सं फराक अछि जे २०१३ केर पूर्वार्ध मे होयत. फिल्म प्रेमीक दुनू हाथ मे लड्डू छल. एहना मे मैथिली फिल्म फेस्टिवल केर डेट घुसकने दड़िभंगा इंटरनेशनल फिल्म फेस्टिवल केर मादें सेहो प्रश्न ठाढ़ होइछ. मैथिली फिल्म फेस्टिवल आ दड़िभंगा इंटरनेशनल फिल्म फेस्टिवल दुनू संगे होयत? वा कनिए आगां-पाछां? जओं से होइत अछि त' दुनू आयोजन कें घाटा होयत.
मैथिली फिल्म फेस्टिवल केर डेट घुसकल त' आब कहिया होयत से मास आ साल त' ज्ञात अछि तिथि अघोषित अछि. सूत्र सं भेटल जनतबक अनुसार फेस्टिवल केर डेट कतिपय कारणें घुसकाओल गेल अछि. पहिल कारण जे मानल जाइत अछि, एहि आयोजन कें राजनितिक गहमागहमी सं नवम्बर मे ओतेक प्रकाश नहि भेटत. एहि आयोजन मे राजनितिक लोकक संग पत्रकार सभ सेहो जुटल छथि, जे लोकनि नवम्बर मे ई आयोजन करबा सं बचय चाहैत छथि. मैथिली कार्यक्रम केर स्पोंसर भेटब अत्यंत कठिन अछि. संभव अछि एहू ल' कें एकरा घुसकाओल गेल अछि. संगहि नवम्बर मे भेने समय कम अछि आ आयोजक पूर्ण रूपें तैयार नहि भ' सकलाह अछि. ओना बैसार केर पूरा श्रृंखले अछि. मुदा तैयारी नहि भेल हो से कहल जा रहल अछि. ओना आयोजक दिस सं फिल्म व्यक्तित्व सभ द्वारा समयाभाव केर बहन्ने डेट घुसकयबाक बात सोझा आबि रहल अछि. जे हो मुदा एहना मे अयोजनक विश्वसनीयता ओ फिल्म प्रेमीक उत्साह मे बट्टा त' लगिते अछि. देखबाक चाही आगां की आ कोना होइत अछि? (Report: मिथिमीडिया सिने ब्यूरो)


text:
नवका- पुरनका लेख सर्च करु...
मैट्रिक परीक्षा शुरू
बिहार विद्यालय परीक्षा समिति के मैट्रिक परीक्षा बुध दिन 23 फरवरी सं शुरू भ गेल अछि. बोर्ड परीक्षा 1 मार्च धरि चलत. एहि बेर नौ लाख 31 हजार 993 विद्यार्थी परीक्षा द रहल छथिन्ह. परीक्षा के लेल 1328 सेंटर बनाएल गेल अछि.
परीक्षा के देखैत सुरक्षा के कड़ा इंतजाम कएल गेल अछि. सेंटर के आसपास धारा 144 लगा देल गेल अछि. खबर त इहो अछि जे एहि बेर सभ परीक्षा केंद्र पर वीडियो रिकॉर्डिंगसेहो भ रहल अछि.
एहि बेर परीक्षा मे एकटा नवका व्यवस्था कएल गेल अछि जे परीक्षा 10 बजे के बजाय पौने दस बजे सं शुरू भ रहल अछि. ई 15 मिनट एक्ट्रा अछि. ई समय छात्र के प्रश्न पत्र पढ़ल-समझय लेल मिलि रहल अछि.
परीक्षा सं दू दिन पहिने सं शहर सभ मे आओर जतय परीक्षा केन्द्र बनल अछि ओहिठाम छात्र-गार्जियन सभ डेरा लेल दौ़ड़-धूप करि रहल छलखिन्ह. एहि बेर परीक्षार्थी सभ के डेरा खोजय मे बड़ परेशानी भेलन्हि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
सीतामढ़ी मे इंजीनियरिंग कॉलेज
सीतामढ़ी मे इंजीनियरिंग कॉलेज खुलत. बिहार सरकार सं एकर मंजूरी मिलि गेल अछि. सीतामढ़ी केर इंजीनियरिंग कॉलेज मे अखन चारि टा ब्रांचक पढ़ाई शुरू होएत. अखन इलेक्ट्रिकल... कंप्यूटर... इलेक्ट्रॉनिक्स आओर सिविल इंजीनियरिंगक पढ़ाई होएत. पढ़ाई एहि सत्र सं शुरू करय के विचार अछि. एकरा लेल पाई सेहो जारी कए देल गेल अछि. भवन निर्माण के लेल 40 करोड़ रुपया देल गेल अछि . एकरे संग अखन 64 टा शैक्षिक आओर 75 टा तकनीकी...प्रशासनिक कर्माचारी के पद के मंजूरी सेहो देल गेल अछि. पिछला दिन एहि लेल कैबिनेट के एकटा विशेष बैठक सेहो बुलायल गेल छल. बैठक मे कॉलेज खोलय के मंजूरी देल गेल. ई कॉलेज सीतामढ़ी इंस्टीच्यूट ऑफ टेक्नालॉजी केर नाम सं खुलत. बिहार सं हर साल करीब 50 हजार छात्र पढ़ाई- लिखाई लेल बाहर जाए छथि. एहि सं बिहारक करोड़ों रुपया बाहर चलि जाइत अछि. लोकक आमदनी बाहर चलि जाइत अछि. सरकार के कोशिश अछि जे एहि पर रोक लगय. सरकार एहि दिशा मे काज करि रहल अछि जे प्रबंधन... फैशन टेक्नालॉजी सं लs क तकनीकी शिक्षा तक एहन माहौल बनय जाहि सं विद्यार्थी सभ के बाहर नहिं जाए पड़य. एहि क्रम मे राज्य के कइटा पॉलिटेक्निक कॉलेज के दर्जा बढ़ा कए इंजीनियरिंग कॉलेज बनायल जा रहल अछि . संगहि संग किछ आओर नव इंजीनियरिंग कॉलेज खोलय के सेहो विचार अछि.
सदस्यता लें टिप्पणियाँ भेजें (Atom)


text:
पटना, मिथिला मिरर : बिहार चुनावक पहिल चरण लेल वृहस्पतिदिन नामांकन लेल अंतिम दिन अछि। एहन मे हरेक दल अपन-अपन उम्मीदवारक सूचि जारी क’ रहल अछि। एहि क्रम मे कांग्रेस सेहो 21 उम्मीदवारक लिस्ट जारी कएलक अछि। बतादी जे कांग्रेस महागठबंधन केँ प्रमुख घटक दल अछि आ कांग्रेस केँ खाता मे 70 सीट आयल अछि। जाहि मे सँ 21 सीट पर पहिल चरण मे चुनाव होयत आ एहि लेल बुधदिन प्रत्याशी लोकनिक नामक आधिकारिक घोषणा कएल गेल। हालाँकि एहि मे सँ किछु उम्मीदवार नामांकन सेहो क’ चुकल छथि। कांग्रेस द्वारा जारी कएल गेल सूची केँ मुताबिक सिकंदरा सँ सुधीर कुमार उर्फ बंटी चौधरी, बाढ़ सँ सत्येंद्र बहादुर, बिक्रम सँ सिद्धार्थ सौरभ, कहलगांव सँ शुभानंद मुकेश, सुल्तानगंज सँ ललन यादव आ जमालपुर सँ अजय कुमार सिंह आदि केँ टिकटक घोषणा कएल गेल अछि।
कांग्रेस द्वारा जारी कएल गेल सूची-
जनतब होयत जे 2015 चुनाव मे कांग्रेस महागठबंधन केँ हिस्सा छल आ 27 सीट पर जीत दर्ज केने छल। हालाँकि ओहि चुनाव मे नीतीश कुमार सेहो महागठबंधनक हिस्सा छलाह। मुदा एहिबेर महागठबंधन तेजस्वीक नेतृत्व मे चुनाव लड़य जा रहल अछि। देखबाक बात ई होयत जे चुनाव मे कतेक सीट पर एहिबेर कांग्रेस जीत दर्ज करैत अछि।


text:
एन्ड्र्यु गारफिल्ड
एन्ड्र्यु रस्सल गारफिल्ड एक अभिनेता छी जे बहुत रेडियो, टेलिभिजन, चलचित्र, तथा नाटकमे प्रस्तुत भेल अछि। उनकर पूर्व भूमिकासभमे चलचित्र लायन्स फर ल्याम्बस, द ईम्याजिनेरियम अफ डक्टर पारन्यासस, आ बोइ ए परैत अछि आ 'बोइ ए'क लेल उनकर २००७मे बाफ्टा पुरस्कार (सर्वश्रेष्ठ अभिनेता) प्राप्त भेल छल । गारफिल्ड २०१०क चलचित्र द सोसियल नेटवर्कमे एड्वार्डो साभरिनक भुमिका निभाएल पछा व्यापक नाम आ समालोचकसभक प्रशंसा प्राप्त केलक। एकर लेल ओ दुई बाफ्टा आ एक गोल्डेन ग्लोब नामांकन सेहो प्राप्त केलक । गारफिल्डसँग संयुक्त राज्य अमेरिका आ युनाइटेड किंगडमक दोहरा नागरिकता अछि।[१] ओ २०१२ कऽ सुपर हिरो चलचित्र द अमेजिन्ग स्पाइडर-म्यान मे स्पाइडर-म्यानक मुख्य भुमिका निर्वाह केने छल।
- ↑ Associated Press (अगस्त १, २००८), "Andrew Garfield: From unknown to ‘Boy A’", MSNBC, अन्तिम पहुँच मई २७, २०१०।


text:
कलकत्ताक दुर्गापूजा मे विभिन्न कलाक नमूना एकसंग देखबा लेल भेटैत अछि. थीम पूजा केर ज़माना मे भांति-भांति केर कलाकारीयुक्त पंडाल देखबा लेल देश-विदेश सं लोक कलकत्ता अबै छथि. राति भरि पंडाल सभ मे दर्शनार्थी लोकनिक अपार भीड़ जुटैत रहैत अछि. कलाक पहिचान आ ओकरा मान सम्मान देबय लेल बंगालक लोक बेस पहिचानल जाइत छथि.
एहिबेर बड़ाबाजार केर तुलापट्टी सार्वजनिक दुर्गोत्सव अपन मन्दिरनुमा पंडाल मिथिला पेंटिंग सं सजओलक. कॉटन स्ट्रीट स्थित पूजा समितिक सचिव रवीन्द्र सिंह जनओलनि जे शिल्पी दीपांकर रॉय ई पंडाल केर थीम बनओलनि. मधुबनीक कलाकार लोकनि एकरा मिथिला पेंटिंग सं सजओलनि. ई पेंटिंग लोकक धियान आकर्षित कएलक अछि.
रवीन्द्र सिंह जनओलनि जे एहि बेर 58म दुर्गोत्सवक आयोजन कएल गेल अछि. आगंतुक लोकनिक धियान मिथिला पेंटिंग आकर्षित कएलक.


text:
ⓘ आम्रपाली दुबे
आम्रपाली दुबे एक भारतीय चलचित्र आ टेलिभिजन अभिनेत्री छी । ओ रहना है तेरी पल्कों की छांव में मे सुमन नामक पात्रक भूमिका निर्वाह केनए अछि । ओ टेलिभिजन च्यानल जी टिभीमे सात फेरे आ मायकामे अभिनय केनए अछि ।
1. फिल्मोग्राफी
- २०१६: मोकामा ० कि.मि. दिनेश लाल यादव कऽ सँग
- २०१६: निरहुआ चलल ससुराल २ दिनेश लाल यादव कऽ सँग
- २०१६: निरहुआ सटल रहे दिनेश लाल यादव कऽ सँग
- २०१७: भूत भैया धीरज तिवारी कऽ सँग
- २०१४: निरहुआ हिन्दुस्तानी दिनेश लाल यादव कऽ सँग
- २०१५: जिगरवाला दिनेश लाल यादव कऽ सँग
- २०१५: बागी भैले सजना विराज भट्ट कऽ सँग
- २०१६: बम बोल रहा है काशी दिनेश लाल यादव कऽ सँग
- २०१६: आशिक आवारा दिनेश लाल यादव कऽ सँग
- २०१५: निरहुआ रिक्शावाला २ दिनेश लाल यादव कऽ सँग
- २०१६: रामलखन दिनेश लाल यादव, शुभी शर्मा आ प्रवेश लाल यादव कऽ सँग
- २०१५: राजा बाबु दिनेश लाल यादव कऽ सँग
- २०१७: निरहुआ हिन्दुस्तानी २ दिनेश लाल यादव कऽ सँग
- २०१६: बेटा भोजपुरी दिनेश लाल यादव कऽ सँग
- २०१६: पटना जन्क्शन दिनेश लाल यादव कऽ सँग
- २०१५: पटनासे पाकिस्तान दिनेश लाल यादव कऽ सँग


text:
ब्राह्मी परिवारक लिपिसभ
ब्राह्मी परिवार ओ लिपिसभक परिवार छी जे पूर्वज ब्राह्मी लिपि छी । एकर प्रयोग दक्षिण एशिया, दक्षिणपूर्व एशियामे होइत अछि, आर मध्य आ पूर्व एशियाक किछ भागसभमे सेहो होइत अछि ।
एही परिवारक कोनो भी लेखन प्रणालीक ब्राह्मी-आधारित लिपि या भारतीय लिपि कहल जाs सकैत अछि ।
एही लिपिसभक प्रयोग बहुतो भाषा परिवारसभमे होइत अछि, उदाहरणार्थ इन्डो-यूरोपियाई, चीनी-तिब्बती, मङ्गोलियाई, द्रविडीय, अस्ट्रो-एशियाई, अस्ट्रोनेशियाई, ताई आ सम्भवतः कोरियाईमे। एकर प्रभाव आधुनिक जापानी भाषामे प्रयुक्त अक्षर क्रमाङ्कन पर सेहो देखल जाइत अछि ।
इतिहास[सम्पादन करी]
ब्राह्मी-आधारित लिपिसभ ब्राह्मी लिपिसँ उपजल अछि । ईसा पूर्व तेसर शताब्दीमे अशोकक राज्यकालमे ब्राह्मी प्रयोगक साक्ष्य मिलैत अछि, हुनका द्वारा ई लिपिक प्रयोग साम्राज्यीय शिलालेखसभक लेल कएल गेल छल । मुदा एकर छोरि, हालमे, श्री लङ्कामे अनुराधापुरमे ईसा पूर्व छठम् शताब्दीक समयक माटिक बर्तनसभ पर सिङ्हल ब्राह्मीमे लिखल किछ भन्जित शिलालेख मिलल अछि[१]। ईसा पूर्व चौध्हम या पाँचम् शताब्दीक तमिल ब्राह्मीक नमूना सेहो भट्टिप्रोलु अन्यत्र मिलैत अछि ।
गुप्त वंशक समय उत्तरी ब्राह्मीसँ गुप्त लिपि आएल आ मध्यकालमे बहुतो लिखावटक जननी बनल, एहिमे सिद्धम, शारदा आर नागरी प्रमुख अछि ।
सिद्धम (कांजी: 悉曇, आधुनिक जापानी उच्चारण: शित्तन) लिपि बौद्ध धर्मक लेल काफी महत्वपूर्ण छल कियाकी बहुतो सूत्र एहीमे लिखल गेल छल आ एखन सेहो जापानमे सिद्धम सुलेखक कला कायम अछि ।
दक्षिणी ब्राह्मीसँ ग्रन्थ लिपि आ अन्य लिपिसभक उपज भेल आर फेर एकर कारण दक्षिणपूर्व एशियाक बहुतो लिपिसभ बनील ।
तेसर शताब्दीमे भट्टिप्रोलु बौद्ध धर्मक एकटा पैग केन्द्र छल, एहीसँ बौद्ध धर्म पूर्वी एशियामे विस्तार भेल। आधुनिक तेलुगु लिपि भट्टिप्रोलु लिपि या 'कन्नड-तेलुगु लिपि' सँ जनित अछि, एकरा 'प्राचीन कन्नड़ लिपि' सेहो कहल जाइत अछि कियाकी कन्नड़सँ एकर समानता बहुत अछि[२][३].
शुरुआतमे किछ छोटका बदलाव भेल, ओहिमे जे लिपि बनि गेल आओर एखन तमिल ब्राह्मी कहल जाइत अछि, एहीमेसँ किछ अन्य भारतीय लिपिसभक तुल्नामे बहुतो कम अक्षर अछि कियाकी एहिमे अलगसँ महाप्राण या सघोष व्यञ्जन नै अछि । बादमे ग्रन्थक प्रभावसँ वेट्टुळुतु कs प्रादुर्भाव भेल जे कि आधुनिक देखिमे मलयालम लिपि जका अछि । १९हम आ २०अम शताब्दीमे आर बहुतो परिवर्तन भेल कारण छपाई आ टङ्कणक लेल सुविधा होए आ एही प्रकार समकालीन लिपि अगाड़ी आएल ।
गेरी लेडयार्ड द्वारा परिकल्पना कएल गेल अछि कि हाङ्गगुल लिपि, जे कोरियाली लिखऽक काम आबैत अछि, वास्तवमे मङ्गोल फग्स्पा लिपिसँ उपजल अछि, जे कि तिब्बतीक कारण ब्राह्मी परिवारसँ उत्पन्न भेल छल ।
विशेषतासभ[सम्पादन करी]
किछ विशेषतासभ, जे सम्भवतः प्रत्येक लिपिमे नै होए, एहि प्रकारक अछि:
- प्रत्येक व्यञ्जनमे एकटा अन्तर्निहित 'अ' कऽ स्वर होइत अछि (बङ्गाली, उड़िया आ असमियामे ई उच्चारणमे अन्तरक कारणसँ 'ओ' कऽ स्वर अछि । बाँकी स्वर एहि अक्षरसँ जोड़ि कऽ लिखल जाइत अछि । यदि अन्तर्निहित स्वर नै होइ तऽ विराम/हलन्तक प्रयोग कएल जाइत अछि ।
- प्रत्येक स्वरक दुटा रूप अछि, एक स्वतन्त्र रूप, अर्थात् जखन ओ कोनो व्यञ्जन भाग नै होइ आ दोसर निर्भर रूप, जखन ओ व्यञ्जनक संग जोड़ल होइत अछि । लिपिक आधार पर, निर्भर रूप मूल व्यञ्जनक कऽ बाँमा, दाहिना, ऊपर, निचा, या दाहिना-बाँमा दुनु दिस भऽ सकैत अछि ।
- व्यञ्जन (देवनागरीमे ५ धरि) जोड़ि कऽ संयुक्ताक्षर बनैत अछि । र कऽ संग कोनो आर व्यञ्जनक संयुक्ताक्षरसभक लेल विशेष चिह्नसभक प्रयोग होइत अछि ।
- किसी भी व्यञ्जन के स्वर का अनुनासिकीकरण व सघोषीकरण भी अलग चिह्नों द्वारा इङ्गित किया जाता है।
- पारम्परिक क्रम एही प्रकारक अछि: स्वर, कंठस्थ व्यञ्जन, तालव्य व्यञ्जन, मूर्धन्य व्यञ्जन, दंत्य व्यञ्जन, ओष्ठ्य व्यञ्जन, अन्तःस्थ व्यञ्जन, ऊष्म व्यञ्जन, आ अन्य व्यञ्जन । व्यञ्जन प्रत्येक समूहमे चारि व्यञ्जन होइत अछि (चारि प्रकारक घोष आ प्राणक लेल), आ एकटा अनुनासिक व्यञ्जन होइत अछि ।
तुलना[सम्पादन करी]
नीचा बहुतो मुख्य भारतीय लिपिसभक तुलना कऽ लेल तालिकासभ देल गेल अछि ।
व्यञ्जन[सम्पादन करी]
स्वर[सम्पादन करी]
एकल स्वर प्रति स्तम्भमे बामा दिस प्रदर्शित अछि आ ओ लिपिकें "क" व्यञ्जनमे मात्राक तर्ज पर दाहिना दिस अछि ।
अङ्क[सम्पादन करी]
ब्राह्मी आधारित लिपिसभक सूची[सम्पादन करी]
ब्राह्मीसँ उपज भेल लिपिसभ ।
ऐतिहासिक[सम्पादन करी]
सभसँ पुरान ज्ञात लेखसभक अवशेष तेसर शताब्दी इसा पूर्वक अछि, वर्तमान समय धरि ब्राह्मी लिपिक बहुतेक क्षेत्रीय संस्करण बनि चुकल छल । ब्राह्मी लिपिक बनावट पाँचम् शताब्दी इसवीक बाद सँ आ अधिक विविध होइत गेल आ मध्य युगमे ई लगातार बहुतेक नव लिपिसभक जन्म दऽ देलक । प्राचीनकालक मुख्य विभाजन छल उत्तरी आ दक्षिणी ब्राह्मीकें बीचक । उत्तरी समूहमे गुप्त लिपिक प्रभाव अधिक छल आ दक्षिणी समूहमे हिन्दू धर्मक फैलावक साथ ग्रन्थ लिपिक माध्यम सँ सम्पूर्ण दक्षिणपूर्व एशियामे ब्राह्मी लिपिसभ फैल गेल ।
- उत्तरी ब्राह्मी
- गुप्त लिपि, ५अम शताब्दी
- शारदा, ८अम शताब्दी
- सिद्धम, ७अम शताब्दी
- फग्स्पा, १३हम शताब्दी
- नागरी, ८अम शताब्दी
- पूर्वी नागरी, ११हम शताब्दी
- देवनागरी, १३हम शताब्दी
- कैथी, सिलहटी नागरी, १६हम शताब्दी
- मोदी, १७हम शताब्दी
- नेपाल
- मिथिलाक्षर, १५अम शताब्दी
- गुप्त लिपि, ५अम शताब्दी
- दक्षिणी ब्राह्मी (तमिल ब्राह्मी, कलिङ, भट्टिप्रोलु)
- वट्टेळत्तु
- ग्रन्थ, ६ठम शताब्दी
- दिवेस अकुरु
- कावी लिपि, ८अम शताब्दी
- बटक, १४हम शताब्दी
- कदम्ब, ५अम शताब्दी
- तोचरियन लिपि ("तिरछी ब्राह्मी"), ७अम शताब्दी
- अहोम, १३हम शताब्दी
- ताई थाम (लन्ना), १४हम शताब्दी
- मैतेई मयेक लिपि
सन्दर्भ सामग्रीसभ[सम्पादन करी]
- ↑ http://www.lankalibrary.com/geo/dera1.html एसयू देरानियगल, श्री लङ्कामे इतिहास-पूर्व आ आद्यऐतिहासिक बसेरा
- ↑ तेलुगु भाषा व लिपि की प्राचीनता: http://www.hindu.com/2007/12/20/stories/2007122054820600.htm
- ↑ तेलुगु भाषा व साहित्य, एस.एम.आर. अद्लुरी, file टी१ए व टी१बी: http://www.engr.mun.ca/~adluri/telugu/language/script/script1d.html
- ↑ केवल प्राचीन लिखित सिंहल


text:
|| निक्की प्रियदर्शिनीक किछु कविता ||
१). हम छी तँ
बिनु वेग नहि उठैत अछि संवेग मन मे
जौं भरि ली हुंकार, संग त्रेण मन मे
बदलि सकैत छी नभ आओर धरा कें, विश्वक मानचित्र मे
हम छी तँ युग अछि आओर इतिहास जग मे
हम करैत छी आह्वान सभ सँ कल्पनाक संग मे
विश्वक एक कोटि एक जाति एक रूप मे
हमर इच्छा ई सदिखन हो समर्पित जीवन मे
हम छी तँ युग अछि आओर इतिहास जग मे
नव चेतना, नव जागरण सँ उद्वेलित धरा मे
रस भाव सँ भरल पूरित समाज मे
कि सुनब अहाँक राग आ द्वेष कंठ मे
हम छी तँ युग अछि आओर इतिहास जग मे
किएक देखैत छी भरिकए भोगक ज्वाला आँखि मे
हमहुँ क' सकैत छी, विरोध आ प्रतिरोध जग मे
गर्जन क' सकैत छी, जेना बिजुलि हो गगन मे
हम छी तँ युग अछि आओर इतिहास जग मे।
२). अहाँ अहीं सन
अहाँ अहीं सन
छोट, कोमल आ शांत ह्रदय सन
सुन्दर आ सौम्यता सँ प्रस्फुटित पुष्प सन
अमावस्याक घोर अन्हार गुज्ज राति सन
दुख आ विवशता सँ भरल घैल सन
अहाँ अहीं सन
क्रोध आ निर्दयताक अग्नि मे जरैत काठ सन
सजीव रहितो निर्जीव वस्तु सन
जानकी, मंदोदरी आ उर्मिलाक त्याग सन
माँ, बेटी, बहिन, पत्नी आ प्रेमिकाक स्वाभाव सन
अहाँ अहीं सन
आधुनिकता आ पौराणिकताक धुरी वा लटकैत पिंड सन
कुल आ मर्यादाक कहार सन
नदीक दू किनार सन
बढ़ैत आ घटैत गंगाक धार सन
अहाँ अहीं सन
मनोरथक लेल बलिदानक निरीह छागर सन
जीवन आ मृत्युक अनुभव करैत संसार सन
ह्रदय, करुणा आ प्रेमक महासागर सन
सम्पूर्ण जगतक मातृत्वक भण्डार सन
अहाँ अहीं सन।
३). दर्द आँखि मे नहि मन मे
आँखि संबोधक अछि तँ मन विचारक
आँखि प्रश्न अछि तँ मन उत्तर
आँखि मे आशा अछि तँ मन मे संवेदना
दर्द आँखि मे नहि मन मे होइत अछि
दर्द कें देखि आँखि तँ बंद भ' जाइत अछि
मुदा मन मे ओ अविस्मरणीय जकाँ समा जाइत अछि
आँखिक सीमा सीमित अछि
मुदा मनक सीमा नहि जानि कतेक
परंपरा आ आधुनिकता एक दोसराक पूरक अछि
आधुनिकताक देखि आँखि
ओकरा मे समाहित भ' जाइत अछि
मुदा मन परम्पराक विचार करैत रहैत अछि
मन चंचल अछि आ आँखि अति चपल
तें आवश्यकता अछि प्रेम करुणा आ सौहार्दक
ताकि मन विचलित नहि होए
आ आँखि स्थिर नहि।
__________________________
निक्की प्रियदर्शिनी मैथिली कविताक नव्यतम पीढ़ी सँ सम्बद्ध कवियित्री छथि एवं वर्तमान मे मैथिली साहित्यक परिदृश्य मे जे किछु युवा स्त्री स्वर सभ अभरैत छथि ताहि मे हिनक नाम प्रमुखताक संग लेल जाइत अछि। कविताक संग-संग गद्य-लेखनक क्षेत्र मे सेहो निरन्तर सक्रिय निक्कीक एकटा निबंध-संकलन 'देखल जा सकैछ' शीर्षक सँ दृश्य मे छनि। एकर अतिरिक्त विभिन्न पत्र-पत्रिका मे नियमित कविता, निबंध आदि प्रकाशित आ सम्पादकीय सहयोग। संस्कृत-निर्मली, सुपौल निवासी निक्की सँ nikky0283@gmail.com पर सम्पर्क कएल जा सकैत अछि।


text:
जामा मस्जिद, दिल्ली
जामा मस्जिदक निर्माण सन् १६५६ मे सम्राट शाहजहा द्वारा कएल गेल छल। ई पुरानी दिल्लीमे स्थित अछि। ई मस्जिद लाल आ सङ्रगमरक पत्थरसभ सँ बनाओल गेल अछि। लाल किला सँ ५०० मी. कऽ दूरी पर जामा मस्जिद स्थित अछि जे भारतक सबसँ बड़का मस्जिद छी। ई मस्जिदक निर्माण १६५० मे शाहजहा द्वारा शुरु कराओल गेल छल। एकरा बनऽमे ६ वर्ष समय आ १० लाख रु.लागल छल। बलुआ पत्थर आर उज्जर सङ्रगमर सँ निर्मित ई मस्जिदमे उत्तर आ दक्षिण द्वार सँ प्रवेश कएल जाऽ सकैत अछि। पूर्वी द्वार केवल शुक्रदिनक मात्र खुलैत अछि। एहीके सम्बधमे कहल जाइत अछि की सुल्तान एही द्वारक प्रयोग करैत छलाह। एकर प्रार्थना गृह खुब सुन्दर अछि। एहीमे एगारह मेहराब अछि जहीके बीच वला महराब अन्य सँ किछ बड़का अछि। एकर ऊपरमे बनल गुम्बदसभ कऽ उज्जर आर कारी सङ्रगमर सँ सजाओल गेल अछि जे निजामुद्दीन दरगाहऽक याद दिलाबैत अछि।
चित्र दीर्घा[सम्पादन करी]
- Jama Masjid from old delhi.jpg
जामा मस्जिदक दृश्य पुरानी दिल्लीक गल्लीसँ
जामा मस्जिदक इमामसभ[सम्पादन करी]
- शाह इस्माइल शहीद
- सैयद अब्दुल्लह बुखारी
- सैयद अहमद बुखारी
- (सैयद शाबान बुखारी) , १४ (१४हम) इमाम (२२ नवम्बर २०१४ ) कऽ बनाओल गेल छल /
एहो सभ देखी[सम्पादन करी]
जामा मस्जिद, दिल्लीक सम्बन्धमे विकिपिडियाक भातृ योजनासभमे ताकी:
बाह्य जडीसभ[सम्पादन करी]
-
- Pictures of the Jama Masjid in Delhi
- Jama Masjid
- en:Flickr।फ्लिकर: Photos tagged with "jamamasjid"
- Satellite picture by Google Maps
सन्दर्भ सामग्रीसभ[सम्पादन करी]
- Jama Masjid (Delhi)page at India Image, the Government of India Information portal.
- Jama Masjid, Delhi page at India Profile, a travel information site.
- "Saudi offer to fix Delhi mosque" (BBC) accessed January 5
- http://news.google.com/newspapersid=u_MNAAAAIBAJ&sjid=RHkDAAAAIBAJ&pg=4765,1141957&dq=jama+masjid+largest+mosque


text:
एन्जेलिना जोली
एन्जेलिना जोली (/dʒoʊˈliː/ joh-lee; née Voight; जन्म ४ जुन १९७५)[१] एक अमेरिकी नायिका तथा निर्देशक छी।
बाल्यकाल[सम्पादन करी]
चलचित्र शुरुवात[सम्पादन करी]
अभिनेत्रीके रूपमें[सम्पादन करी]
निर्देशकके रूपमें[सम्पादन करी]
व्यक्तिगत जीवन[सम्पादन करी]
प्रसिद्धि[सम्पादन करी]
सन्दर्भ सामग्रीसभ[सम्पादन करी]
- ↑ "Angelina Jolie Biography: Director, Film Actress (1975–)", Biography.com (FYI / A&E Networks), अगस्त २५, २०१५-कऽ मूल रूप सङ्ग्रहित, अन्तिम पहुँच नवम्बर ११, २०१५।
|deadurl=प्यारामिटर ग्रहण नै केलक (सहायता)
बाह्य जडीसभ[सम्पादन करी]
एन्जेलिना जोलीक सम्बन्धमे विकिपिडियाक भातृ योजनासभमे ताकी:


text:
एक हफ्ता भs गेलाह के बादहुं पुलिस के कोनो सफलता हाथ नञि लागल अछि. एहि सं लोक सभ के गुस्सा आओर बढ़ल जा रहल अछि. मधुबनी जिला मे कानून व्यवस्था के हाल दिन पर दिन बिगड़ल जा रहल अछि आओर सुशासन बाबू नीतीश
कुमार अगिला चुनाव के गणित मे उलझल छथिन्ह.
मधुबनी जिला मे एक के बाद एक करि कइटा कांड भS गेल मुदा पुलिस के जेना एहि सभ के कोनो फर्के नहि पड़ि रहल अछि.
हफ्ता भर बाद शुक्रदिन बीजेपी नेता आओर पूर्व उप मुख्यमंत्री सुशील कुमार मोदी बेचन गुप्ता के परिवार सं मिललखिन्ह. मोदी जी सीबीआई जांच लेल सरकार पर दबाब बनाबय के हर तरहक भरोस देलखिन्ह.
बेचन गुप्ता के हत्या 23-24 तारीख के राति डकैती के दौरान भेल. डकैती के क्रम मे डकैत सभ बेचन गुप्ता के हत्या बोरा सिअ वाला सूआ घोंपि कS करि देलक. हत्या मे सूआ के साथ लाठी आओर लोहाक रॉड के सेहो इस्तेमाल कएल गेल.
एक बजे राति के भेल एहि डकैती मे करीब 12-15टा डकैत शामिल छल. जाइत-जाइत डकैत सभ फायरिंग करैत भागल जेहि सं कि लोक सभ पाछां नहि करय.
कहल जा रहल अछि जे डकैती मे 25-30 लाख सं बेसि के सामान डकैत लूटि लS गेल. एतबे नञि डकैत सभ बेचन गुप्ता के पत्नी निर्मला देवी आओर पिता उपेन्द्र प्रसाद गुप्ता के सेहो मारि-मारि क अधमरा करि भागि गेल.
मूल रूप सं पश्टन गाम के रहय वाला बेचन गुप्ता करीब 20-25 साल सं अंधराठाढ़ी मे किराना दुकान करय छलखिन्ह आ एतेक दिन मे ओ इलाका के सभ सं अमीर व्यापारी मे गिनल जाय लगलखिन्ह. हिनकर एकटा भाई कपड़ा के दुकान करय छथिन्ह. बेचन जीक एकटा बेटा मेडिकल मे छथिन्ह आ दोसर दुकान पर बैसय छथिन्ह.
लोक सभ के कहनाय छनि जे पुलिस अगर टाइम पर पहुंचि जाएत तं डकैत धड़ा सकैत छल आ बेचन गुप्ता के जान बचि सकैत छल. मुदा जखन निर्मला देवी केहुना क जान बचाबैत थाना पहुंचलीह तखन घंटा भर बाद पुलिस लाठी खटकाबैत घटनास्थल पर पहुंचल. जखन कि थाना मुश्किल सं 500 मीटर दूर होएत.
Watch Video: Sushil Kumar Modi on Bechan Gupta Murder-
लोक सभ एहि डकैती मे पुलिस के मिलिभगत बता रहल अछि. एहि सभ के देखैत दरोगा के सस्पैंड करि देल गेल अछि मुदा पुलिस के जान बचाबय के लेल एसपी राजेश कुमार के कहनाय छनि जे डकैती मे घरे के कोनो आदमी के मिलिभगत अछि.
Sushil Modi on police inaction in Madhubani
एहि सभ के देखैत लोक सभ के कहनाय अछि जे सीबीआई जांच कराओल जाए जेहि सं सबकिछ साफ भS जाएत नहि तं पुलिस अपन जान बचाबय के फेर मे ककरो बलि के बकरा बना सकैत अछि.
रिपोर्ट आ फोटो- संजीव गुप्ता (निशांत नवीन)


text:
भारतीय अन्तरिक्ष अनुसन्धान सङ्गठन
भारतीय अन्तरिक्ष अनुसन्धान सङ्गठन (इसरो) भारतक राष्ट्रिय अन्तरिक्ष संस्थान छी जेकर मुख्यालय कर्नाटक राज्यक राजधानी बेङ्गलोरमे रहल अछि । संस्थानमे लगभग १७,००० कर्मचारी तथा वैज्ञानिक कार्यरत अछि । संस्थानक मुख्य कार्य भारतक लेल अन्तरिक्ष सम्बन्धि प्रविधी उपलब्ध करेनाइ छी । अन्तरिक्ष कार्यक्रमक मुख्य उद्देश्यसभमे उपग्रहसभ, यान,रकेट आ भू-प्रणालीसभक विकास सामेल अछि ।
इसरोक वर्तमान निर्देशक के. राधाकृष्णन छी । एखन भारत अपन लेल मात्र नै भऽ पुरे विश्वक लेल अन्तरिक्ष सम्बन्धि आवश्यकतासभक पूर्ति करैमे सक्षम रहल अछि । ई अपन स्तरसँ विश्वक अन्य देशसभक सहयोग करैत आएल अछि ।


text:
दरभंगा सं बीजेपी सांसद कीर्ति झा आजाद जीके जान सं मारय के धमकी मिललन्हि. कीर्ति झा आजाद अखन दिल्ली मे छथिन्ह. आओर ई धमकी मोबाइल पर आएल एकटा एसएमएस सं देल गेल.
एसएमएस मे बीस लाख रुपया देबय के सेहो मांग कएल गेल अछि.
धमकी मिलला के बाद लहेरियासराय थाना इंचार्ज मिथिलेश कुमार झा एहि बारे मे एकटा मामला दर्ज क लेलखिन्ह. धमकी 25 दिसंबर के देल गेल छल
पुलिस छानबीन मे पता चलल जे ई धमकी दरभंगा के रहमगंज इलाका मे रहय वाला लड़का पीके चौधरी के मोबाइल सं भेजल गेल अछि.
लड़का पीके चौधरी क्रिकेटर छथिन्ह आओर राज्यस्तरीय क्रिकेट खेल चुकल छथिन्ह. लड़का के परिवार के लोक SMS भेजय आओर धमकी देबय के बात सं इनकार करि रहल छथिन्ह.
लड़का अखन दरभंगा मे नहि अछि ओ कतहुं गेल अछि. मुदा लड़का के एहि सं पहिने एहन तरहक कोनो इतिहास नहि रहल अछि. परिवार के कहनाय अछि जे लड़का के फंसाएल जा रहल अछि.
धमकी क्रिकेटर के मोबाइल सं देल गेल अछि. लड़का नीक क्रिकेट खिलाड़ी अछि. मुदा एमपी साहेब आजाद जी ओहि लड़का के जानय सं इनकार करय छथिन्ह.
पुलिस एमपी साहेब के सेहो सतर्क रहय लेल कहलखिन्ह. जरूरत पड़ला पर पुलिस हुनकर सुरक्षा व्यवस्था आओर मजबूत क सकैत अछि. अखन हुनका पुलिस सं बॉडीगॉर्ड मिलल छनि.
कीर्ति जी दरभंगा के सांसद के संग भारतीय क्रिकेट टीम के खिलाड़ी सेहो रहि चुकल छथिन्ह. दरभंगा के संग-संग बिहार मे क्रिकेटक विकास मे सेहो लागल रहय छथिन्ह. मुदा क्रिकेट के क्षेत्र मे बिहार मे हिनका ओतेक सफलता नहि मिललन्हि.
कीर्ति जी बिहार के पूर्व मुख्यमंत्री भगवत झा आजाद जीके सुपुत्र छथिन्ह. हिनकर जन्म 2 जनवरी 1959 के पूर्णिया मे भेल छनि...यानी जन्मदिन नजदीक अछि. अहां अपन एमपी के 2 जनवरी के बधाई द सकय छी.
कीर्ति जी 1993 सं 1998 धरि दिल्ली सं विधायक रहि चुकल छथिन्ह. दरभंगा हिनकर सासुर छनि. हिनकर पत्नी पूनम झा आजाद दिल्ली के गोल मार्केट सं एमएलए के चुनाव लड़ि चुकल छथीह. मुदा ओ मुख्यमंत्री शीला दीक्षित के हराबय मे कामयाब नहि भ पएलीह.


text:
ⓘ अली खामेनी
आयतोल्लाह सय्यद अली हुसैन खामेनी ओ ईरानक सर्वोच्च नेता छी। सन् १९८१ सँ १९८९ धरि ओ ईरानक राष्ट्रपति छल।
1. प्रारम्भिक जीवन आ शिक्षा
वरिष्ठ नेता आयतोल्लाह सय्यद अली हुसैन खामेनीक जन्म सन् १९३९ मे ईरानक पवित्र नगर मशहदक एक धार्मिक परिवारमे भेछल । हुनकर बाबुजी हाज सैयद जवाद खामेनेइ मशहदक वरिष्ठ धर्म गुरु सभ मे सँ एक छल मुद्दा हुनकर माता एक प्रसिद्ध धर्म गुरु हुज्जतुलइस्लाम सैयद हाशिम नजफाबादी के सुपुत्री छल ।
2. साहित्यिक छात्रवृत्ति
खामेनी अपन मातृ भाषा फारसी आ अजरबैजान छोडि के अरबी भाषामे सेहो वरिष्ठ छल । ओ बहुतरास पुस्तकसभ अरबी भाषासँ फारसीमे अनुवाद केनेए अछि जाहिमे मिश्रक प्रख्यात विचारक सय्यिद क्युटबक कार्यसभ सेहो पनि पडैत् अछि । ओ अजरबैजानी बाजैत अछि जे हुनकर बाबुजी के मातृ भाषा छी ।
3. राजनीतिक जीवन आ राष्ट्रपतिक पद
अली खामेनी इरानमे इरानी क्रान्ति मे एक प्रमुख पात्र छी आ रुहोल्लाह खामेनेइ के नजदिक के विश्वासिलो पात्र सेहो छल | सन् १९७९ मे तेहरानमे कएल गेल शुक्रवार प्रार्थना इमाम के पोस्ट करबाक लेल खामेनी नियुक्त कएलाक पश्चात उक्त पोस्ट सँ हुसैन-अलि मोन्टजेरी राजीनामा देबाक लेल बाध्य भऽ गेल।
सन् १९८१ मे, मोहम्मद-अली रजाई के हत्या पश्चात खामेनेइ इरानक राष्ट्रपति चयनित भेल, ओ ९७% हासिल केलक तँ चारिटा उम्मेदवार अभिभावकसभक परिषद द्वारा अनुमोदित छल । जुन अक्टोबर १९८१ मे निर्वाचन भेछल । खामेनेइ कार्यालय सेवा करए वाला पादरी भेल । रूहोल्लाह खोमेनि एकरा मूल राष्ट्रपति पदसँ बाहर रख चाहै छल मुद्दा बादमे हुनकर विचार परिवर्तन भेल । अली खामेनेइ अपन
राष्ट्रपति पद भार ग्रहण समारोहमे वाचा केने छल जे "विचलन, औदार्य आ अमेरिकी-प्रभावित दक्षिणपन्थी" हटाएब कहि के ।
4. सर्वोच्च नेता
अली खामेनी, रुहोल्लाह खोमेइनी मृत्यु पश्चात इरानी क्रान्ति के नेता होए मे सफल आ ४ जुन, १९८९ मे विशेषज्ञ के विधानसभा द्वारा नयाँ सर्वोच्च नेताक रूपमे निर्वाचित भेल। सुरुमे तीन सदस्य अली मेश्किनी, मौसावी अर्देबिली आ खामेनेइ एक परिषद, नेतृत्व के लेल प्रस्तावित छल। विधानसभा एक नेतृत्व परिषद के विचार अस्वीकार केला के पश्चात खामेनेइ आ राफसन्जनी दुनु गोटे एक परिषद समर्थन छल आ महान आयातोल्लाह मोहम्मद-रेजा गोङ्ल्पायगानीके ७४ सदस्य उपस्थित छल आ ६० सदस्यसभ खामेनेइ निर्वाचित नेता छल तँ बाहर १४ भोट मात्रै खसल छल।